HABIA KUTXAK ERAIKITZEKO TAILERRAK EUSKAL KOSTALDEKO GEOPARKEAN — Debako udala\nAnimalia askok, tartean txoriek, zuhaitzetan dauden zuloak erabiltzen dituzte gordetzeko edo habia egiteko. Zulo horiek zuhaitz zaharretan egon ohi dira baina, tamalez, zuhaitz zaharrak gero eta urriagoak dira gure inguruetan. Gainera, gure mendietan landatu diren pinuek eta eukaliptoek ez dute ia zulorik. Ondorioz, urritu egin dira lehen ugariak ziren animaliak.\nHegazti horiei laguntzeko asmoz eta, bide batez, haurren artean naturaren ezagutza sustatzeko helburuarekin, habia kutxak eraikitzeko tailerrak antolatu ditu Euskal Kostaldeko Geoparkeak, Algorri Interpretazio Zentroarekin eta Debanatura elkartearekin elkarlanean.\nBi tailer egingo dira, bata Deban eta bestea Zumaian. Deban, apirilaren 8an egingo da, ostiralez, Gaztelekuan, 14 urteko gazteekin.\nZumaian, berriz, apirilaren 9an egingo da, larunbatez, 11:00etatik 13:00etara, Algorri Interpretazio Zentroan. Tailerrean 8 eta 12 urte arteko gaztetxoek parte hartu ahal izango dute. Halere, 8 urtez azpikoek ere parte hartzeko aukera izango dute heldu batek lagunduta joanez gero. Algorriko hezitzaileen laguntzarekin, haurrek egurrezko habia kutxak eraikiko dituzte. Izen-ematea Algorri Interpretazio Zentrora bertaratuz, 943 14 31 00 telefono zenbakira deituz edo info@algorri.eu helbide elektronikora idatziz egin beharko da. Plaza mugatuak dira.\nEgitasmoak jarraipena izango du aurrerago eta eraikitako habia kutxak zuhaitzetan kokatzeko beste irteera bat antolatzea dago aurreikusita.


Mendi-joak —Ertza | Kultura | Berria\n'Erresuma eta fedea' trilogia amaituta, narrazio laburretara itzuli da Aingeru Epaltza (Iruñea, 1960). 'Mendi-joak'-en, mendi giroko ipuinak idatzi ditu, baina, dekoratu horren atzean, bikote bizitza higatuak, beldur gauzatuak eta ilusio zapuztuak biltzen dira.\nEsadak, Andre?s Castillok Anderri. Esadak zergatik tokatu behar izan zaidan putakeria hau halako igande arratsalde batean!\nErrua balu bezala ari zitzaion bere azpikoari. Errua, pista hain laburra gertatua zelako, eta haren bukaera hain beherean. Errua, largabistetatik ikusten ari zena ere gustukoa ez zuelako.\nAilegatuak dituk, hanka-arin aluak.\nJende saldo bat ageri zen foruzainak baino berrehun bat metro gorago. Maiatzeko eguneko azken eguzkiaren argipean, haien jaka laranjak nabarmentzen ziren harritzaren erdian. Itsu batendako ere ikusgarri, largabisten beharrik gabe.\nGarai batean, suhiltzaile boluntarioek borondatea eta gerria baizik ez zitiztean sendo izaten —kaboa predikuan—. Orain, egunero gimnasioan bi ordu egitetik etortzen zaizkiguk, Andre?s.\nSabel hanpatu samarrera inguratu zuen eskua.\nHoa gero, haien ondotik, erreskate batean.\nLurrera listu eginda, ezpain inguruko arrasto hezea ezabatu zuen uniformeko jertse gorriaren mahukarekin. Gerrira lotua zeraman, gazteak bezala; eroriagoa, baina.\nEta makurrenak, ibar puta hauetakoak, Andre?s. Erdi gipuzkoanoak, denak. Bizikletan eta mendi lasterketetan ibiltzen ez direlarik, beste potrotako minik ez ditek bazterrak beren bandera zikinez josten ibiltzea baino. Eskerrak, bi asteren buruan sekulako astindua emanen zieagu, hamaikagarrenez, hautetsontzietan.\nEragin sorgorgarria zuen Castilloren erretolikak. Anderrek begiak blaitzen utzi zituen udaberri beteko paisaia koloreanitzaz. Hartan, eskuin aldeko piramidearen bular bertikalek betetzen zuten ikusmiraren zatirik handiena.\nNola esan duk mendiaren izena?\nKaboak antzemana zion bere azpikoaren begien norabideari. Galdera errepikatu behar izan zuen agente gazteak erantzuteko.\nNagusiak, hasperen batez, «Balerdi» errepikatu zuen, oroimenean txertatzeko ahaleginean iduri. Largabistak erabili zituen berriz izpi laranjen aldera.\nKaka, hori ere badiagu, Andre?s!\nAnderrek begiak apartatu zituen malkorretatik. Segundo bat gabe argitu zion nagusiak:\nEmakumeak ere badirela, zera.\nOraingoan ere, agenteak ez zuen buruzagiaren eskandaluarekin bat egin. Kabo gero eta suminduagoak txano beltza kendu eta arestiko mahuka bera erabili zuen kopeta hezetik izerdi geruza garbitzeko.\nEz da ur pixka bat edateko modurik bazter demonio honetan?\nHain goiti ez.\nIturria gibelera utzia zuten, autoa abandonatuta gelditu zen tokitik gertu. Kaboa ez zen artean egarritua.\nOrduan ezagutzen dituk inguru hauek?\n«Orduan koka trafikoan habil» esateko erabiliko zukeen doinu bera zerabilen gizonak.\n—Izana naiz, behin edo behin—Anderrek, zuhur.\n«Behin edo behin» zenbat aldiz izan ote zitezkeen gogoetan bezala egon zen Castillo.\nInoiz ez diat ulertu mendiak igotzen hankak lehertzeko xelebrekeria hori.\nDeklarazioak indarberrituta, bide meharrari lotu zitzaion berriz. Anderrek lau-bost metroko tartea utzi zuen bien artean, eta gero bestearen urratsera egokitu zituen berriz bere hanka zaluagoak.\nHogeita hamabi minutu geroago hartu zuten boluntarioen diosal herabea, piramidearen zolan. Lau gizaseme eta, kaboak iragarri bezala, bi emakume ere bai. Harrien gainean jarririk, talde nabarra osatzen zuten, bakoitza bere gisakoa, foruzainen uniformeetatik urruti. Elementu bateragileari uko eginda, jaka laranjak erantziak zituzten eta aldamenean hedatu, nahita edo nahi gabe zirkulu obalatu kasik perfektua eraturik harritzaren hasieran. Haien atzean, giza gorputz bat zetzan, ahoz beheiti, motxila oraindik bizkarrean lotua. Soinean jantzirik zuen mendizaleen ohiko haize-kontrakoa, urdina. Gerritik behera, ipurdi erdiaren zuritasunak kliska txundigarria egiten zion ikusleari; galtza eta galtzontziloak hainbat zentimetro zeuden eroriak. Aurpegia, harri artean hondoratua; burua, ez sinesteko maneran bihurrikatua. Lepo gibelean dilindan ageri zitzaion oraino txapel hegal-zabal beltza. Kabo kiskaliak begi bat ere ez zuen ezarri haren gainean.\nEsku batzuek ailegarazi zioten urontzia agintearen ordezkari gorenari. Segundo gutxi batzuk lehenago, haien solasek oihartzun egiten zuten mailoan gaindi. Orain, isilik zeuden, kaboaren eskerrik gabeko trago luze, zakar eta sukartuari so, programatu gabeko ikuskizun bati bezala. Gizonak eztulka urrundu zuen ontzia bere ezpainetatik. Gorri-gorriturik, Anderri bihurtu zitzaion, erdi itoan:\nEgiazta ezak bizirik dagoen. Nik markatuko ditiat koordenadak GPSean.\nGazteak, urdaila uzkurturik, lehen urratsak egin zituen gorputz etzanaren aldera. Boz batek are gehiago mendratu zion gogoa:\nEz egin alfer lanik. Majo hila dago.


Kultura-aniztasuna eta gizarte-komunikazioa :: Buruxkak Liburutegi digitala\nKultura-aniztasuna eta gizarte-komunikazioa\nKazetaritza, Komunikabideak, Soziologia\nKomunikazioa eta Kazetaritza, Soziologia\nKultura-aniztasuna eta komunikazioa uztartu gura ditu eskuetan duzun liburu honek.\nHarreman indibidualak zein kolektiboak garatzeko eta bideratzeko, gizakiak beharrezkoa du tresna kognitibo eta azaltzaileren bat, eta horixe da komunikazioak eskaintzen diona: munduan bere lekua egiteko erreminta bat, hain zuzen ere.\nGizakiak ikasi egin behar izaten du komunikatzen eta bere kulturaren baitan bizitzen; gure arteko jardun- eta harreman-ereduak ez dira genetikoak, ikasiak baizik. Hartara, ikasi egiten dugu bizitzen eta komunikatzen.\nIkasketa-prozesuen emaitzak dira komunikazioa eta kultura bera ere. Ikasketa-prozesua zenbat eta demokratikoagoa izan, ikasitakoa hainbat eta demokratikoagoa. Eta ikasi, etxean legez, eskolan, kalean eta hedabideetan ikasten du gizaki modernoak. Eta ikasi, ez du umeak bakarrik ikasten, ezpada gizakiak, oro har; gazte izan, nahiz zahar izan.


Inturia presaren eraisketa - Berriak - Elduain\nInturia presaren eraisketa\nInprimatu Inturia presaren eraisketa\nObraren hasiera eta oztopo eta itxituren birjartzea\n2015eko azaroaren 25 eta 26an gertatutako azken euriteen ondoren, Leitzaran ibaiaren eskuineko ertzan (Inturiako presatik 250 metro ibaian gora), magalean lur-jausia eta irristura izan zen, ertz horretan dagoen pistan eragina izanik.\nPista horren azalera hiru metrotan gelditu zen. Ibilgailuen zirkulazioari, txirrindulariei eta oinezkoei eragiten zien arriskua ikusirik, 2015eko abenduan tuneleko sarreran obrako itxitura jarri zen (Andoain-Leiza noranzkoan) eta beste itxitura bat egungo iturriaren ondoan, bidea itxita jartzen zuen oharra panel informatiboez gain.\n2016ko urtarrilean Inturiako presaren 4. faseko botatze lanak hasi ziren. Lan horiek egiten ari zirenean, jarritako itxitiurak irekitzen zituztela ikusi zen eta ibilgailuak, txirrindulariak eta oinezkoak pasatzen ziren bertatik. Hori dela eta, tuneleko sarreran (Andoain-Leiza noranzkoan) harri batzuk jartzea erabaki zen. Pistaren zabalera eskasagatik eta atzerako hondeamakinak harriak handik pasatzea ez zuenez posible, lurrezko kabailoi bat egin zen pasabidea oztopatzeko.


Juan Nikolas Anbrosio ponte izen luzea abenduaren seian Iruñean ezarri bazioten ere, orduko egoera historiko bereziak bultzaturik izan zen, bada gainontzeko sei anai-arrebak Berroetan jaio baitziren, eta hartan jaioko zen gure Nikolas konbentzio gerratearenak tartean ez izatekotan. Hori izan zen arrazoia, bada, bere gurasoek Berroetako eliz parrokiako bataio liburuan semearen izena ezar zezala erretoreari eskatzeko, eta horrela agertzen zaigu 1796.eko jaiotakoekin batera. Seguroenik ere, Iruñera itzuliko zen eliz ikasketak burutzera, zenbait urte lehentxeago Irigoien Dutari Iruñeko apezpiku arizkundarrak irekiriko San Migelgo apezgaitegira hain zuzen ere, eta behin apeztuz gero, Berroetara arraitzuli zen urte bat lehentxeago zendu Juan Pedro Goienetxe erretorearen postua betetzera bere auzakideek hala eskaturik. Basaburuko hirian zortzi bat urte eman ostean, Elizondora joan zitzaigun 1828.eko maiatzean Santiagoko erretore, non 1845.eko maiatzaren 13an zendu arte izan zen. Hil baino bost hilabete lehentxago Iruñeko San Zerningo erretore aukeratua izan zen ez ahantz Burgoko eliz parrokia honetan apez euskaldunik usu ohi zela, baina argi denez, bizitzaren azken postu honetakoak ezin izan zituen bete ordurako arras eri baitzen.\nZabalkunde ikaragarriko katetxima baten egilea izan zen Nikolas Etxeberria, Christau doctrina Aita Gaspar Astetec erderaz escribitua eta orai escuaraz publicatzen duena, cembait gauza aumentaturic, Baztango Valleco Parroco batec cristau fielen instruccionearen deseyuz, Iruñeko Gadearen baitan estrainekoz 1826.ean ageri zena. Fernando Pérez Ollok 1990.eko Fontes Linguae Vasconum aldizkarian egile eta itzulpen hauei buruz argitaratu zuen artikulu jakingarri baina labur batean beste lau edizioen berri eman zigun, alabaina, eta Pérez Goienari jarraikiz, gutxienez beste zazpiren berri eman badaiteke, guztiak Iruñean agertaraziak, 1852 eta 1895 urte bitartean hauen artean aipagarria da 1889.ekoa, geroago aipatuko dugun Anastasio Etxeberrik eskatuta atera baitzen. Itzulpen trinkoa dugu honakoa, katetximen ohiko usarioaren arabera, 93 orrialdeko liburua, 8ren tamainakoa, orduan probisorea eta bikario nagusia zen Joakin Jabier Uriz Lasagak 1826.eko otsailaren 4ean sinatu baimena eta Jose Jesus eta Mariarena trinitario oinutsaren onespenarekin agertu zena. Alabaina, eta aipatu dugun itzulpenaren meritua ukatu gabe, interesgarriagoak dirateke Nafarroako Artxibategian dagoen Bonaparte fondoak dituen Nikolas Etxeberriaren hiru sermoi, beste arrazoiren artean, itzulpenak ez direlako, eta idazle berroetar honen dohaiak agerikiago erakusten baitizkigute. Hiru sermoiak Elizondon bertan predikatutakoak dira; lehenbiziko biak, San Antonioren egunerako sermoiak dira, 1829.ean eta 1840.ean ogutziak, eta hirugarrena, berriz, San Joseren egunerako, 1841.ean erabilia izan zelarik: «Vicitzea munduan ezda dicha, ez da fortuna, ezbada ongui vicitzen. Entenditzen duzue ongui gucioc, vicitzea munduan ezdela dicha, ezdela fortuna ezbada ongui vicitzen? Guizon aberatsac egiten detzaque gustoac, badu bearduen gucia bere bicia pasatzeco, ezditu esperimentatzen pobrezac berequin dacartzan necesidadeac eta egun tristeac. Zorionecoa deituco dugu orrengatic?».\nAmaiurren 1918.ean sortua, apeztu, eta Amaiurren bertan ihardun zigun apez bizitzarik gehiena, jubilatu ostean, 1984.ean Iruñean zendu zitaigularik. Artikuluegile oparoa, Príncipe de Viana aldizkariaren euskarazko gehigarrian idatzi zituen bere kolaborazio ugariak, argitalpen hau sortu zen une beretik gainera. Bertan «Solas ta solas» izenburuko saila, hau da, Mari eta Engraziren arteko solasaldiak, «Zuretzat, neretzat, biontzat» eta «Elizaren itza» sail erlijiosoak, eta bertso aunitz eta aunitz eman zituen argitara, bere izen osoan batzuetan, eta «Ibarrondo» laburtu batekin gehienetan. Txema Larreak apailaturiko Nafarroako euskal idazleak Pamielako bigarren hartan Sanziñenaren hiru testu baditugu irakugai, «Dezakegun neurrian», «Ez hain ongi» eta «Olioa eta gatza», idazle honen ezaugarririk nabarmenenak aisa erakusten dizkigutenak, alegia, herrikoitasuna, euskara xaloa eta erreza, euskal gauzekiko maitasun itzela, eta sentimendu sakona: «Illunabar batez, berze aunitzetan bezala, gizon sailtxo bat bildu zan erriko ardandegi batera. Olakoetan gertatzen dan, danok dakigu. Lagunek laguneri, erran behar aunitz. Ardoa edan, belarra erretzeko, ta belarra erre, ardoa goxokiago iresteko. Ta bizkitartean bakoitzak ongi badator, bere alderdi onak agertu ere bai. Trabeslariak, kantariak, ateraldizaleak, bertsolariak, piztahazten ditu ardo onak bilkura oietan. Ilunabar ortan, ardangelako txoko batean iarrita zeuden bi gizon; adinean sartuak, baña osasunez bizkor biak, beren muxu-gorriarekin ardoak on egiten zabela adieraziz. Ostatuko lagunak ohartzen dira bi oietan, ta alkarri bertsotan ari dituk, goazen, entzun diote. Baña, ixildurik ere, etzuten entzuten ezer, apal-apal ta alkarrentzat ari zirelakoz, ardo-potaxa bakarrik bere entzuletzat autatu balute bezala. Urbildu beharko entzutekotan: Ama maitagarri / Ama osoa! / Mehatze oneko / Urre garbia! / Izazu zeruan / Bizitz gozoa! Nik zuri jarraikiz / ango argia!».


Lan-merkatuko aukera eta beharren azterketa | EDE Fundazioa - Fundación EDE\nLan-merkatuko aukera eta beharren azterketa\nJoan den irailaren 17an EDEtik Elkarrizketak&Ikasketak programaren laugarren saioa egin genuen. Oraingoan, “Egoera berriaren inpaktua lan-merkatuan” gaiaren inguruan hausnartu genuen.\nLan-merkatuko aukeren eta beharren analisia egitea izan zen saioaren helburua. EDE Enplegu Inklusiboa saileko lankideek antolatu eta kudeatu zuten EDEtik Elkarrizketak&Ikasketak programaren laugarren saioa, eta, bertan, honakoen analisiak eta hausnarketak entzuteko eta alderatzeko aukera izan genuen: Leire Alvarez de Eulate, Gizatea Gizarteratzeko eta Laneratzeko Euskadiko Enpresen Elkarteko gerentea; Natalia Serrano, Santa Maria la Real Fundazioko Enplegu eta Ekintzailetza Zuzendaria; eta Jose Javier Ramos Salazar, Lanbideren bulego teknikoko arduraduna.\nCOVID-19aren osasun-krisiaren ondorioz, martxoaren hasieran baino 27.000 langabetu gehiago erregistratu zituen Lanbidek uztailean. Langabetuen zifra ez zen hain altua izan 2016ko ekainaz geroztik. Datu horiek kontuan hartuta, Estatuan langabeziaren igoerarik esanguratsuena izan duten lurraldeen artean hirugarrena da Euskadi.\nKrisi sozioekonomiko honen aurrean, enplegua lortzeko zailtasun handiak edo lanerako eragozpenak dituzten pertsonak are gehiago ari dira sufritzen. Egoera zaurgarrian zeuden pertsonen egoera are gehiago larriagotu da, lan prekarioa zutenak edo ezkutuko ekonomian jarduten zirenak bizibide gabe geratu baitira…\nHausnarketa, analisia eta ezagutza; krisiak lan-merkatuan duen inpaktua murrizteko lan-ildoak edo proposamenak eraikitzea, lan egiten dugun pertsonentzako aukerak mantenduz edo sortuz… horiei buruz aritu gara saio honetan.\nHausnarketa horien emaitza da honako txostena. Igor Marcosek egin du, gure lankideak, eta akta grafiko eta dinamiko baten bidez, hitzaldiak laburtzen ditu.\nTxostena irakurtzeko, egin klik hemen.\nGainera, saio osoaren bideoa ikustera gonbidatzen zaitugu.


Kalean kirol ezberdinak praktikatzeko aukera - Arrasate - Goiena.eus\nKalean kirol ezberdinak praktikatzeko aukera\nAne Vitoria 2017-06-09 09:22\nJoan den urtean Kirola Kalera Eguna ospatu zen lehendabizikoz Arrasaten eta bihar berriz ere ekingo diote ekimen honi. Udal Kirol Sailaren eskutik datorren ekimen horren helburuetako bat da udalerriko kirol taldeek urtean zehar egiten duten lana ezagutaraztea.\nJoan den urtean, ekimen horren bueltan Arrasateko kirol talde gehienak biltzea lortu zuen Udaleko Kirol Sailak. Kirola Kalera Egunaren xede nagusia kirol talde ezberdinek urtean zehar egin duen esfortzua ezagutaraztea da, baina baita udalerrian lantzen diren kirol mota ezberdinak zeintzuk diren erakustea. Gainera, aukera ona da herritarrek kirol probatu ahal izateko. Kirola Kalera Eguna bihar izango da, Arrasateko erdigunean, 10:30etik 13:00etara bitartean.\nAurreneko edizioan, kirola kantxetatik, zelaietatik eta halako esparruetatik atera zuten kalean zehar burutzeko asmoz; eta aurten gauza bera egingo dute. Kirola praktikatzeko proposatu diren espazioak Herriko Plaza, Biteri plaza eta Seber Altube plaza dira, baita hiru horien inguruneak ere. Leku horiek elkarren artean oso hurbil daude, eta horregatik aukeratu ditu Kirol Sailak, modalitate guztiak ahalik eta gertuen egoteko. Modu horretan, kirol bat baino gehiago praktika nahi duten herritarrei erraztasunak eskaintzeko.\nBihar goizean eskainiko diren ekintzak askotarikoak dira. Aipatu bezala, kirol horiek Arrasateko erdigunean praktikatuko dira, eta hainbat gune ezberdin izendatu dituzte:\nELIZAKO PARETA, ITURRIOTZ KALETIK (1 GUNEA)\nArrasate Pilota elkartearen eskutik. Pilotari gazteenekin erakustaldi txiki bat egingo dute, “kaleka” jokatuz eta parte hartu nahi duen jendea gonbidatuz. Horretaz gainera, eskuak babesteko “takoak” nola jartzen diren eta nolakoak diren ere erakusten ibiliko dira.\nHERRIKO PLAZA (2 GUNEA)\nHerensugea Errugbi taldearen eskutik. Jokoak eta errugbi ariketa ezberdinak burutuko dituzte, jendeari parte hartzera gonbidatuz.\n12:00-13:00 Altuera jauzi erakustaldia\nArrasate atletikoren eskutik eta jendeari probatzeko aukera emanez.\nDordoka taldearen eskutik. Boccia erakustaldi bat egingo dute. Baita gurpildun aulkiekin ibiltzen zirkuitu antzeko batean erakustaldi bat.\nSEBERO ALTUBE PLAZA (3 GUNEA)\nMondra Futbol Taldearen eskutik. Penalty jaurtiketen lehiaketa eta 2x2 edo 3x3ko partida txikiak, jendeari parte hartzeko gonbidapena eginez.\nArrasate Eskubaloi taldearen eskutik. Ginkana bat prestatuko dute eta baita 4x4ko partidak ere eskubaloian aritzeko.\nMondrate Areto Futbol taldearen eskutik. 3x3 ko partidak jokatuko dituzte, porteria handiak eta txikiak erabilita.\nBITERI PLAZA ETA INGURUAK (4, 5, 6, 7, 8 ETA 9 GUNEAK)\n10:30-12:00 Kenpo eta Judo: Defentsa Pertsonalaren erakustaldia\nKenpo eta Judo Arrasate Taldeen eskutik Defentsa Pertsonalaren erakustaldia.\nPakistan eta Indiako etorkinen eskutik. Pakistanen eta Indian horren ezaguna den jokoaren erakustaldi txiki bat, espazio murriztuan partida bat jokatuz eta jendeari parte hartzeko aukera emanda.\nArrasate Ointxe saskibaloi taldearen eskutik. Kanasta bat egongo da eta bertan 3x3ko partidak jokatuko dituzte. Jaurtiketa lehiaketak ere egingo dituzte, herriko jende desberdinak parte hartu dezan.\nArizmendi Kirol Elkartearen eskutik. Boleibol partidak, 3x3ko partidak jokatuko dituzte.\nSaioa Karate taldearen eskutik. Karate erakustaldia egingo dute.\nDorleta txirrindulari elkartearen eskutik. Ginkana bat egingo da parte hartzeko aukera librearekin\n12:00-13:00 Haurren judo erakustaldia\nJudo Desoreka taldearen eskutik. 8-12 urteko haurrekin erakustaldia egingo dute.


Cadwaladr - Wikipedia, entziklopedia askea.\nCadwaladr, Cadwallader, edo Cadwalader (galesez: Cadwaladr ap Cadwallon) Gwyneddeko erregea izan zen 655tik 682ra bitarte. Bi izurrite handi gertatu ziren bere agintaldian zehar, lehena 664an eta bigarrena 682an. Bigarren horrek hil zuen, eta ezer gutxi dakigu bere agintaldiari buruz.\n633 (egutegi gregorianoa)\n682 (48/49 urte)\nIdwal Iwrch (en)\nHywel ap Cadwaladr (en)\nFigura historikoaren gaineko ezagutza urria bada ere pertsonaia mitiko bat da Galeseko kulturan. Geoffrey Monmouthekoaren kontakizun erromantikoetan pertsonaia garrantzitsua da, non Britainiako Erregea zeraman arbasoen ildoan azkeneko gisa irudikatzen den. Geoffreyren kontakizunetan ez zen hil izurritea dela eta: 688an tronoa utzi zuen eta erromesaldian hasi zen Erromara, britoiek anglo-saxoiak garaitzeko sakrifizioan. Ziurenik Cædwalla Wessexekoaren bizitzaren gerataerak jasoko zituen kondaira honek. Izan ere 688an Cædwalla Erromara joan zen bere agintea utzi ondoren.\nY Ddraig Goch (euskaraz: dragoi gorria) Galeseko sinbolo bat da, eta euren banderan agertzen da. Historia Brittonumean, Mabinogionean eta Geoffrey Monmouthekoaren kontakizunetan agertzen da Cadwaladri zuzenki lotua.\nAzken aldaketa 9 otsaila 2019(e)an, 12:35(e)tan\nOrriaren azken aldaketa: 9 otsaila 2019, 12:35.


Zilarrezko nanopartikulak toxikoak dira uretako organismoentzat - Zientzia Kaiera\nZilarrezko partikulen eraginpean zebra arrainek epe luzera jasandako ondorioak aztertu ditu ikerketa batek.\nIrudia: Zebra arrainen taldeak erabili dituzte zilarraren eragina ezagutzeko egindako ikerketan.\nZilarrezko nanopartikulak gero eta gehiago erabiltzen dira kontsumoko produktu gisa arropan, norberaren zainketa produktuetan eta elikagaien zein medikuntza-farmaziaren industrian. Aurreikusi da gero eta gehiago egongo direla ingurumenean eta organismoei ondorio kaltegarriak eragin diezazkieketela. Ur gezan dauden partikula horiek epe luzera utz dezaketen aztarna aztertu dute zebra arrain helduetan.\nHiru zebra arrain talde erabili dira ikerketan, 50-60 bana, hiru akuario desberdinetan. Urmaeletako batean, zilar nitratoa gehitu dute uretan disolba daitekeen zilarra sortzeko; bigarren batean, 20 nm tamainako zilarrezko nanopartikulak (NP Ag) eta hirugarrenean ur garbia, kontrol gisa erabilita.\nKutsatutako urmaeletako taldeak 21 egun egon dira bi metal formen eraginpean eta, jarraian, sei hilabete ur garbian, epe luzera zilarraren eraginpean izandako ondorioak aztertzeko. Ingurumenean adierazgarritzat jotako metal kontzentrazio bat erabili da, alegia, naturan egon daitekeen kontzentrazio bat. Tratamendu instalazioetatik ateratako hondakin uren bokale batean izan daitekeena, adibidez.\nZilarra uretan agertzeko duen moduak (disolbatuta edo nanopartikulatan) eragina du metalak arrainen organoetan duen banaketan ikerketaren emaitzen arabera. Halaber, behatu ahal izan da zilar disolbagarriak epe laburreko alterazioak eragiten dituela (hiru egun) eta nanopartikulek, berriz, epe luzeagora (21 egun). Bietan ere, ur garbitan animaliek sei hilabeteren ondoren arazten dituzte beren gorputzak baina, detektatu denez, zakatzetan hanturak iraun egiten die.\nZilarraren eraginpean 21 egun eta ur garbitan sei hilabete egon ondoren, hainbat analisi kimiko eta biologiko egin zaizkie arrain horien zakatzei, gibelei eta hesteei. Kutsatzaileak sartzeko sarrera nagusia delako aukeratu dituzte zakatzak; gibela, metabolismo eta desintoxikaziorako organo nagusia delako eta hesteak zilarrezko nanopartikulak janariaren bidez adsorba daitezkeelako.\nArrainek metal kontzentrazio antzekoak metatzen dituzte zilar disolbagarriaren zein zilar nanopartikulen eraginpean egon. Ur garbitan 6 hilabete pasa ondoren, gainera, metalaren eraginpean egon aurreko mailara suspertzen dira. Arrainen organoak analizatzean ondorioak bestelakoak izan dira. Gibeleko eta hesteetako zilarraren banaketa tratamenduan erabilitako metal formaren araberakoa izan da, baina bi tratamenduek eragin dute hantura arrainen zakatzetan eta, gainera, ur garbitan sei hilabete pasa ondoren ere, iraun egiten du ondorioak.\nBestetik, gibeleko transkriptomaren analisiak erakutsi dute zilarraren eraginpean egoteak ondorio larriak dituela. Zilar disolbagarriaren eragina larriagoa izan da hiru egunen ondoren, guztira 410 gene sekuentziaren adierazpen mailetan detektatu baitira aldaketak. Zilar nanopartikulen kasuan, alterazioa 21 egunetara detektatu zen, eta 799 sekuentziari eragin die.\nIturria: UPV/EHUko prentsa bulegoa: Zilarrezko nanopartikulak toxikoak dira uretako organismoentzat\nOrbea Amaia, et al., (2018) Waterborne exposure of adult zebrafish to silver nanoparticles and to ionic silver results in differential silver accumulation and effects at cellular and molecular levels. Science of The Total Environment, 645, 1209-1220. DOI: https://doi.org/10.1016/j.scitotenv.2018.06.128\nArgitalpen-data: 2018/09/24 · Atala: Dibulgazioa, EHUko ikerketa\nZilarrak estuarioetan kutsatzaile gisa duen papera eta elementu honek kobrearekin duen elkarreragina aztertzeko, “Understanding the impact of silver as an […]\nJuan Ignacio Pérez eta Miren Bego Urrutia Janaria Izurriteetan pentsatzen dugunean, intsektuak edo arratoiak izaten dira burura etorri ohi zaizkigun […]\nAsteon zientzia begi-bistan #222 – Zientzia Kaiera\n[…] partikulen eraginpean zebra arrainek epe luzera jasandako ondorioak aztertu ditu ikerketa batek. Zilarra uretan agertzeko duen moduak (disolbatuta edo nanopartikulatan) eragina du metalak […]


LAU IKASLEK MENDEKO SUKALDEA BERRITU DUTE – IES Altsasu BHI\nTaldeen ordutegiak 2020 / 2021\nPako Etxeberriaren bisita\nLAU IKASLEK MENDEKO SUKALDEA BERRITU DUTE\nIker Echeverríak, Issa El Akkarik, Agustín Fernándezek eta Jhordy Pomahuacrek, PCAko lau ikaslek, Altsasuko institutuko sukaldea berritu dute. Lanak bi hilabete iraun du eta oso zaharkiturik zegoelako burutu zen. Lana nahikoa gogorra, itogarria eta, era berean alaia izan da eta oso dotore geratu da.\nALTSASU– 14 eta 15 urteko lau ikasle Altsasuko institutuko sukaldea berritzen aritu dira bi hilabetez. Egunean lau orduz eta astean hogei orduz aritu dira lanean. Beraien tutorea den Urko Pontestarekin, ikasketaburu den Eneko Ugalde eta mantentze-lanetako arduraduna den Cristian Herasekin batera aritu dira lanean.\nMazo eta pikotxaren laguntzaz pareta zati bat botaz hasi zituzten lanak eta obra-hondakinak hondakindegira bota zituzten. Hortik aurrera, kable elektrikoa jarri zuten eta gela garbitu ondoren, erradiadoreak kendu eta pladura markatzen hasi ziren paretan jartzeko. Honetaz guztiaz, mantentze-lanetako arduraduna den Cristian arduratu zen batez ere. Jarraian, pladuretako xaflei eusten dizkieten tirafondoetako zuloetan masilla jarri zuten.\nHorren ondoren, igeltseritza-lanei hasiera eman zieten: lauza eta zorua jartzea. Lan hori dibertigarria izan zen, Iker Echeverria ikasleak lehen aldiz erradial bat erabili baitzuen.\nMargotzeko garaia ere iritsi zen.Kolore zuri bizia Eneko Ugalde ikasketaburuak hautatu zuen. Bi edo hiru egunez margotzen egon ondoren, sukaldeari amaiera eman zioten modulu eta apaingarriak erabilita. Eta azkenik, UCEko ikasleek ikaragarri ondo garbitu ostean,sukaldea erabilgarri dago.


Irakasleentzako mugikortasun programak - Zientzia eta Teknologia Fakultatea - UPV/EHU\nIrakasleen mugikortasun-programak ikerketarekin, irakaskuntza ematearekin eta gaikako sareak ezartzeko edo ikasleen trukerako jarduerekin lotuta daude.\nErasmus Programaren barruan diruz lagun daitezkeen jarduerak\n1987az geroztik irakasleen mugikortasun klasikoa da. Irakasleak Europako beste unibertsitate batean irakastean datza. Horretarako, aldebiko AZP-Erasmus akordioa sinatzen da. Irakaskuntza-jardueraz gain, irakasleak beste jarduera batzuk garatu ahal ditu.\nJarduera horretarako, ez da iraupenik zehazten, baina nahitaezkoa da gutxienez titulua lortzeko ikasketa-programako bost eskola-ordu ematea. Gehienezko iraupena sei astekoa da, nahiz eta aste bakarra finantzatzen den; ezohiko kasuetan, bi aste.\nGutxienez 5 eskola-eguneko iraupena gomendatzen da, irakaskuntza-praktika harrera-erakundeko irakaskuntza programarako eta bizitza akademikorako ekarpen garrantzitsua izan dadin. Bost egun baino gutxiagoko denboraldiek salbuespen izan beharko dute.\nMugikortasuna 2008ko uztailaren 1etik 2009ko irailaren 15era bitartean egingo da. Irakasle batek ikasturte berean hainbat irakaskuntza-mugikortasun egin ahalko ditu, norako desberdinetara.\nIrakasleen partaidetza handia dela bermatzeko, mugikortasuna lehen aldiz eskatzen duten irakasleek izango dute lehentasuna.\nEzintasun fisikoak edo behar bereziak dituzten irakasleentzako laguntza osagarriak daude.\nErasmus programatik kanpo diruz lagundutako jarduerak\nEHUko ikastegietako nazioarteko harremanetako arduradunen edo zuzendaritza/dekano taldeko kideen laguntza mugikortasun-programekin lotutako nazioarteko foroei (adibidez EAIE, ERACON, nazioarteko harremanetako koordinatzaile-sareen topaketak, etab.), eta arduradunen bisitak atzerriko Unibertsitateei, trukerako hitzarmen berriak ezartzeko.\nAtzerriko unibertsitate batean hitzaldiak, mintegiak eta irakaskuntza emateko egonaldi laburrak. Atzerriko unibertsitateak "EHU-AL eta Beste Norako Batzuk" mugikortasun programetako truke-hitzarmena eduki beharko du. Deialdi honetatik kanpo geldituko dira Latinoamerikan emandako EHUren doktorego-programak.\nEHUrekin truke-hitzarmenik ez duen atzerriko unibertsitate batean hitzaldiak, mintegiak eta irakaskuntza emateko egonaldi laburrak.Estancias cortas para la impartición de conferencias, seminarios y docencia en una universidad extranjera con la que no exista convenio de intercambio con la UPV/EHU. Queda excluida de esta convocatoria la docencia en programas de doctorado de la UPV/EHU impartidos en Latinoamérica. El objetivo de estas estancias debe ser el establecimiento de un convenio por lo que se deberá contar con una carta de apoyo del equipo directivo del centro (Vicedecano de Intercambio Académico) en este sentido.\nErasmus programaren barruan laguntzarik jaso ez dutenentzako egonaldi laburrak, irakaskuntza emateko.\nEpeak eta deialdiak


Antigua-Luberri BHI | Antigua-Luberri BHI\nUdara ona pasa!!\nKurtso bukaera iritsi da eguraldi onarekin batera. Udara on bat opa dizuegu guztiei eta irailan berriro bueltan izango gara!!\nZuzendaritza eta irakasle taldea.\nItziar Gainberri irakaslearen agurra\nHonela agurtu nahi ditu Itziar Gainberrik bere lankide eta ikasleak erretiroa hartzen duen une honetan:\nUrte batzuk gazteagoa nintzenean, Lasartetik Antigua-Luberrira etorri nintzen Kultura Klasikoa eta Latina irakastera. Urteak joan etorrian, multikopistatik Ubuntura, LOGSEtik LOMCEra, fusioetatik publifikazioetara, ikasketa-buru, zuzendari orde, zuzendari, tutorea.. gauza asko gertatu dira.\nHan eta hemen, gazteak hezten, laguntzen, Itakarako bidea egiten. Banoa ni orain hemendik, ikastetxean pasata hainbeste urte, 18 hemen, 18 Lasarten, ikasle eta irakasle asko ezagututa. Bidaia honetan lankide zoragarriak izan zarete, batzuk betirako lagun.\nCavafisek zioen bezala: Itakak bidaia eder bat eman zizun, bera gabe ez zinatekeen abiatuko. Baina ez dauka deus besterik zuri emateko. Eta pobre edireten baduzu, Itakak ez zintuen engainatu. Bilakatu zaren jakintsua, hainbeste esperientziarekin ulertu dukezu Itakek zer erran nahi duten.\nEa beste bidaia eder bat egiteko aukera ematen didan.\nGERO ARTE ETA EZ ADIORIK\nIrakasle, lankide, adiskideen erantzuna:\nEgizu otoitz bidea luze izan dadin.\nAnitz udagoiz izan dadin,\nzeinetan zein plazerrez, zein zoriontasunez\nhelduko baitzara aldez aurretik amesturiko portuetara.\nIzan dezazula, Itziar, ondo eginiko lanaren gozamena. Atseden hartzeko unea da. Guri dagokigunez, hala ere, adiorik inola ere ez.\nIkasturte amaierako kontzertua!\nOstiralean, ekainak 15, ikasturte amaierako kontzertua antolatu zuten musikako irakasleek. Oso polita izan zen. Mila esker guztiei eta bideoan ikusten den moduan hurrengo kurtsora arte!\nMireia Gurpegui hirugarren selektibitatean!!!\nHirugarren nota hoberena atera du selektibitatean. 9,75!! Bi dezimako aldea lehenengoarekin.\nAntigua Luberriko zuzendaritza eta irakasle guztien partez, zorionak!!!!\nAlbistea hemen ikusgai. NOTICIAS DE GUIPUZCOA\nSelektibitatean(EBAU) BIKAIN Luberriko ikasleak!!!\nSelektibitateko notak atera dira eta Luberriko ikasle guztiek gainditu dute. Kriston notak atera dituzte!!\nZorionak klase eman dien irakasleei ere, noski!!\nEKAINEKO ORDUTEGIAREKIN HASI:\nEkainaren 4tik 12ra, 8:00-14:00 (asteazkenean 14:30 arte). Klaseak amaitu ondoren jangelara joango dira.\nEkainaren 13tik, 19ra, 8:00-12:00 (asteazkenean 12:30 arte). Klaseak amaitu ondoren jangelara joango dira.\n2.Batxilerreko ikasleei agurra egin zitzaien ostiralean urteroko ohitara jarraituz. Agurrean ikastetxeko koruak, guraso eta irakasle taldeak abestu zuten.\nOngi segi eta zorte handia hemendik aurrera!!!\nJatorrizko ikastetxetako ikasleak bisitan gaur Luberrin!\nJatorrizko ikastetxeetako ikasleei harrera eguna egin diegu gaur. Aiete, Amassorrain, Ibai, Igeldo, Jakintza eta Orixetik etorritako ikasleak eta irakasleak ikastetxeko bazterrak ezagutzera gonbidatu ditugu. Taldeka bisita egin ondoren, hamaiketako bat hartu eta patioan “pertsonal jaurtiketa” konkurtsoan parte hartu dute. Irabazlea Miren Landa, Ibai ikastolakoa izan da.\nONGI ETORRIAK eta datorren kurtsora arte!\nRafting egiten 2DBHkoak!!\nPasa den astean, (maiatzak 11, 14, 15) 2DBHkoak Bidarraira joan ginen Rafting egitera. Gero, Senperen bazkaldu genuen eta 2ak aldera itzuli ginen.


Azpeitiko Ekoetxeak bi tailer antolatu ditu astebururako - Urola Kostako Hitza : Urola Kostako Hitza\nKlima Aldaketaren Astea dela eta, Azpeitiko Ekoetxeak bi ekintza antolatu ditu astebururako. Zapaturako material birziklatuarekin musika tresnak egiteko tailerra antolatu du, eta 16:00etatik 18:00etara izango da saioa, Ekoetxean bertan. Igandean, berriz, energiarekin jolasean aritzeko aukera izango dute herritarrek; izan ere, eguzki energiarekin lotutako jolasak egingo dituzte, 11:00etatik 13:00etara bitartean.\nEkoetxeak hilean behin antolatzen dituen ekintzak dira astebururako prestatutakoak, eta horietan parte hartu nahi duten haurrek gurasoren edo arduradunen batekin bertaratu beharko dute. Tailerretan izena emateko azken eguna bihar, martxoak 7, izango da. Interesatuek museo@ingurugiroetxea.org helbidera mezua idatzi edo 943-81 24 48 telefonora deitu dezakete.


'Katalunia bidegurutzean' solasaldia izango da astelehenean, Azpeitian - Urola Kostako Hitza : Urola Kostako Hitza\n'Katalunia bidegurutzean' solasaldia izango da astelehenean, Azpeitian\nBegotxu Olaizola ANC Euskal Herriako kideak eta Carles Gorbs kazetari katalanak parte hartuko dute hitzaldian. 19:00etan hasiko da saioa, eta Kataluniako egungo egoeratik abiatuta, epe labur-ertaineko etorkizun politikoa aurreikusten saiatuko dira.\n'Hautetsontzien matxinada' erakusketako irudi bat. (Anartz Izagirre)\nKataluniako prozesu subiranistaren inguruko argazkiekin osatutako Hautetsontzien matxinada izeneko erakusketa ikusgai dago egunotan Betharram aretoan. Datorren astelehenean, otsailaren 3an, kenduko dute erakusketa, eta egitasmoari amaiera emateko, hitzaldia izango da egun horretan bertan. Katalunia bidegurutzean izenburupean, hitzaldia eta eztabaida izango dira Basazabal jauregian, 19:00etan hasita.\nBegotxu Olaizola ANC Euskal Herriako kideak eta Carles Gorbs kazetari katalanak parte hartuko dute solasaladian. Kataluniako egungo egoeratik abiatuta, epe labur-ertaineko etorkizun politikoa aurreikusten saiatuko dira. Hitzaldia Azpeitiko Gure Eskuk, ICECek, ANC Euskal Herriak eta Naziogintza taldeak antolatu dute.\nCOVID ziurtagiria ezartzeari baiezkoa eman dio Espainiako Auzitegi Gorenak\nLandetako festak, bertan behera\nErrei bat itxiko dute bihartik ostiralera Zestoako Bainuetxearen eta herri sarreraren artean


Itsas lilipa - Wikipedia, entziklopedia askea.\nEspeziea Pancratium maritimum\nItsas lilipa (Pancratium maritimum) Asparagales ordenako landarea da, Euskal Herriko hareatzetako landare ohikoenetarika. Ez da duna eta hareatzetan besterik agertzen eta XIX. mende bukaerako landarearen gaineko zenbait aipamen badaude Euskal Herrian. Bizkaiko hareatzatan oso ohiko landarea zela adierazten da bertan. Egungo egoera, ordea, oso bestelakoa da eta hedapen oso mugatua du. Lore deigarriak garatzen dituenez, identifikatzeko erraza den landarea da.\n60 cm-ko altuera izatera iritsi daitekeen landare belarkara da itsas lilipa. Hosto tenteak lurzorutik bertatik irteten dira sorta bat eratuz.\n5-20 mm-ko zabalera izan ohi dute, luzeak dira eta kolore berde-urdinxka iluna izan ohi dute.\nLorea[aldatu | aldatu iturburu kodea]\nPedizelatuak, handiak eta deigarriak izan ohi dira. Kolore zuria izan ohi dute eta lilipa arrunten antza handia dute. 15 cm-ko luzera izatera iritsi daitezke eta oso usaintsuak izaten dira. Periferian irekirik aurkitzen diren 6 tepalo zuri lantzeolatu izan ohi ditu eta erdian unbelaren oinarrian sortzen den nerbio dortsal berdexka. Korola, aldiz, tronpeta-itxurakoa da eta hiruki formako 12 koska ditu. Estamineak 6 dira, zurixkak. Anterak, aldiz, horiak dira, giltzurrun formakoak. Ginezeoa hiru karpeloz osaturik dago eta kalizaren gainean kokatu ohi da.\nLoraketa udan izaten du, azaroa eta iraila bitartean.\nKapsula handi eta oboidea da. Barnean ertz zorrozdun eta triangelu forma duten hazi beltz oso nabarmenak egon ohi dira.\nHareatza eta kostaldeko dunetan besterik aurkitzen ez den landarea da. Lurzoru ongi drainatu eta lehorra eta eguzki irradiazio handia beharrezkoak ditu. Lehorteen aurrean lurperatzeko gaitasuna du eta baita hondarrez estaltzen ari bada zurtoinak luzatzeko ere. 0 eta 20 metro bitarteko ingurunean aurkitu ohi da.\nEuropako Atlantikoko kostaldeko duna eta hareatzetan aurkitzen da, eta baita Mediterraneoko hareatzetan ere. Euskal Herrian, aldiz, Gorliz, Laga, Lekeitio, Angelu eta Zarauzko hareatzetan aurki daiteke. Azken honetan populazio handiak osatzen ditu.\nWikimedia Commonsen badira fitxategi gehiago, gai hau dutenak: Itsas lilipa\nAPD EOL GBIF GRIN IPNI ITIS NCBI Plantlist USDA Elhuyar ZTH\nOrriaren azken aldaketa: 28 otsaila 2016, 20:05.


Hieroglifo - Wikipedia, entziklopedia askea.\nWikiztegian orri bat dago honi buruz: hieroglifo .\nHieroglifoak (logogramak, ideogramak eta elementu alfabetikoak erabiltzen dituzten ikurrak) erabiltzen dituen idazkera sistema idazkera hieroglifikoa da. Batez ere piktorikoa den idazketa-sistema bat da, non hitzak ez dira zeinu alfabetiko edo fonetikoen bidez adierazten, hitzak sinbolo eta irudiekin marraztu baizik. Beste alde batetik, hieroglifoa igarkizun grafiko mota bat da.\nHieroglifoak Antzinako Egiptoan sortua izan zen; hauek, irudi eta sinbolo bakoitzari esanahi bat eman zieten haien bitartez komunikatu ahal izateko. Beste hainbat aintzinko zibilizazioetara ere zabaldu zen idazkera-sistema hau; esaterako, Maiak, edo Hititak.\n1 Hieroglifikoa aintzinako zibilizazioetan\nHieroglifikoa aintzinako zibilizazioetanAldatu\nHistoriako hainbat kultura eta zibilizaziotan erabili da, hala nola:\nEgiptoar idazkera hieroglifikoa,\nHieroglifoaren erabilera garatzen joan da historian zehar. Egun badaude idazkera-sistema hau oinarri erabiltzen jarraitzen duten izkuntzak; adibidez, txinatarra, japoniera eta koreera. Idazkera mota hauen oinarria logogrametan aurkitzen da, hieroglifoetan bezala.\nGainera, hieroglifoak denbora-pasa jolas modura erabiltzen da gaur egun. Hieroglifiko deituriko denbora-pasa hau irdui, simbolo, zenbaki eta letren bidez mezua irakurtzean datza.\n↑ «Hieróglifos Egípcios ~~ Uma escrita do antigo Egipto» web.archive.org 2016-05-08 (Noiz kontsultatua: 2021-05-31).\nAzken aldaketa 22 ekaina 2021(e)an, 20:24(e)tan\nOrriaren azken aldaketa: 22 ekaina 2021, 20:24.


Lidergo horizontalaren alde gaude, eta lantalde arduratsuak osatzen ditugu prozesu nagusien esparruan.\nKamirako profesionalek filosofia bera dute, eta kooperatiban sartzen direnei ere helarazten diete.\nLidergo horizontalaren alde gaude, gure xedea, ikuspegia eta balioak kontuan izanik, eta lantalde arduratsuak osatzen ditugu prozesu nagusien, babes-prozesuen, kudeaketa-prozesuen eta pertsonen inguruko prozesuen esparruan.\nKamirak profesionalen esku uzten du lantaldeen kudeaketa: programa bakoitzaren koordinatzaileak planifikatzen eta kudeatzen ditu bere zerbitzuari dagozkion jarduerak; betiere, erabiltzaileak, bezeroak eta lankideak kontuan izanik.\nGure lanaren funtsezko alderdi bat egunero hobetzea eta berritzea da, eta, horretarako, zeharkako batzordeen bidez lan egiten dugu. Kudeatzen ditugun programak eta kooperatibaren egitura babesten dituzte batzordeek.\nLangileen beharrei erantzutea, lana eta familia bateragarri egitea, soldatak duinak izatea eta langileen eskubide guztiak errespetatzea dira kooperatibaren ardatzak.\nGizarte-ekimeneko kooperatibek pertsona eta kolektiboak laguntzeko zerbitzuak ematen dituzte, printzipio kooperatiboei jarraituz, enpresa-eredu demokratiko baten esparruan, kalitateko enplegua sortzeko eta errentagarritasun sozial eta ekonomikoa sortzeko (eta hura lurraldearen onerako izateko) asmoz.


Pedro Azpiazu Ogasun sailburua: "Hau ez da zergak igotzeko unea"\nOgasun sailburuak onartu du Europako funtsen helburuak egoki betetzeko sistema fiskal osoari "buelta bat" eman beharko zaiola eta horretarako hausnarketan ari direla gehitu du.\n'Europak esaten badu onartu egin beharko da baina hau ez da zergak igotzeko unea'\nPedro Azpiazu Eusko Jaurlaritzako Ogasun Sailburuak "Faktoria"n berretsi du "ez dela hau zergak igotzeko unea" eta defenditu egin du, ildo horretan, Sanchezen aurrekontuak babestearen truke dieselaren gaineko zerga ez igotzeko EAJk bultzatu zuen konpromezua. Onartu du, hala ere, Europatik etor litekeela exijentzia hori eta "hala bada, onartu egin beharko" dela.\nAzpiazuren arabera, "oso beharrezkoa da" Europako funts publikoen helburuak egoki lortzeko erreformak egitea baina, zehaztapen guztiak jakin artean, zergak ez igotzearen alde mintzatu da: "Zor publikoa erabiliz, gastu publikoaz covid-19ak eragindako krisi honi guztiari aurre egiteko momentua da". "Krisi hau atzean ikusten dugunean", gaineratu du, "hau dena ordaindu ahal izateko sistema fiskal guztiari buelta bat eman beharko zaio". Zehaztu du hausnarketa hori "lasaitasunez" egin behar dela eta ez du zerga aldaketek nondik joko dute argitu nahi izan, Jaurlaritzak eta diputazioek lan hori aurreratuta dutela esan arren.\n"Ez dugu ikusten Jaurlaritzaren partehartzerik Euskaltelen"\nErrekuperazioa, bereziki, industria sektoretik etorriko denez, Jaurlaritzak hemen errotuko diren enpresetako kapitaletan parte hartzen jarraituko duela azaldu du baina iragarri duenez, Arantxa Tapiak aurrez iradokitakoaren kontran, Euskaltelen, ez: "Ez dugu partehartzerik ikusten". Telekomunikazio enpresaren bost urteko konpromezua gogorarazi du ildo horretan: "Inbertsioak eta lanpostuak bertan finkatuz gero, askoz gatzagoa izango da Euskaditik joatea".


ZINEMALDIA 61. edizioa: Perletan perlak | Zinema | Pantaila handian\nYou are here: Home ∼ 2013 ∼ September ∼ 13 ∼ ZINEMALDIA 61. edizioa: Perletan perlak\nZINEMALDIA 61. edizioa: Perletan perlak\nPublished by Kristina Zorita Arratibel on 13 September, 2013 | Leave a response\nKritikak entzunak ziren Zinemaldiak ez baitu Perlak sailera Canneseko irabazlea, “La Vie d’Adèle” filmea ekarriko. Hainbat zinemaldietan ikusitako harribitxiak Donostiara ekartzeko sortu zen saila. Eta egun publikoaren saria horien artean bozkatzen da. Canneseko irabazlea Perlak sailean ez, baina saio berezi batean ikusiko dugu, FIPRESCI saria, kritikoen saria, jasoko baitu. Perlak sailean bestelako harribitxi ugari izango dira, Berlin eta Sundanceko irabazleak tarteko.\nBerlinaletik bi irabazle ekarriko dizkigute. Batetik Urrezko Hartza, sari nagusia, lortutako “Pozitia Copilului“ film errumaniarra. Nik hainbeste maite dudan zinema errumarriaren fruitu berri honek ez du oraindik areto komertzialetan estrenaldia. Calin Peter Netzer zuzendariaren hirugarren film luzeak FIPRESCI saria ere jaso zuen zinemaldi alemaniarrean. Seme batengatik ama batek zer egin dezaken kontatzen digu. Amaren papera goraipatu zuten kritikoek. Baita “Gloria“ film txiletarraren protagonista. Paulina Garciak aktore emakumezko aktore onenaren Zilarrezko Hartza jaso zuen.\nSundanceko sari nagusia eta publikoaren saria eta Cannesen “Un Certain Regard” Avenir saria, gure Zuzendari Berrien sari modukoa irabazi zuen “Fruitvale Station“ ere izango dugu. Ryan Cooglerren lehen luzeak benetako istoria bat kontatzen du, Gabon Zaharrean gertatutakoa. Canneseko beste harribitxi bat, ez galtzeko gomendatzen dizudan horietakoa, “L’image Manquante“ da. Klarionekin eta artxibo irudiekin Rithy Path kanbodiarrak Jemere Gorrien erregimen izugarria gogoratzen du. Errealizadoreak berak sufritu zuen jemeren torturak. Ihes egin ondoren, Frantzian ikasi, eta sarraski horren berri ematen zuten hainbat dokumental egin ditu, besteak beste, Biarritzeko FIPA zinemaldian saritu direnak.\nCannesen izan diren “Jeune et Jolie“ eta “Like Father, Like Son“ ere emango dira zinemaldian. Baina François Ozonen eta Hirokizu Kore-Edaren filmeek ziurrenik estrenaldi komertziala izango dute. Ozonena egunotan Iparraldeko hainbat zinematan dago. Veneziatik animazio zinemako maisuaren, Hayao Miyazakiren azken lana gomendatu nahi dizuet. “Kae Tachinu/The Wind Rises” filma egiten duen azkena izan daiteke, Venezian iragarritakoa betetzen badu. Lidotik ere pasa zen Terry Gilliamen azken film bitxia “The Zero Theorem“ eta Donostian eskuragai izango duzue.\nToronton harrapatutakoen artean “Dallas Buyers Club“ dugu. Kritika itzelak izan ditu Jean-Marc Vallée kanadiarraren azken lana. “C.R.A.Z.Y.” eta “Cafe Fiore” ederren zuzendariak botika industriari aurre egiten dion IHESAdun gaixo baten istoria kontatzen digu, Matthew McConaughey aktorea buru duela. Urtarrilean estreinatuko da Frantzian. Eta zer esango dizuet Annette Bening eta Ed Harris aktore dituen edozein pelikularekin. Asko maite ditut aktore biak. Eta biek parte hartzen dute alargun batek galdutako gizonaren antza duen gizon batekin istoria kontatzen digu “The Face of Love“ filmean.Zinemaldiako Perlak saila zabalduko du.\nPosted in Donostiako Zinemaldia Tagged Berlin, Cannes, perlas, Toronto, Venecia


Hamaika eragile elkarlanean, Etxebarriko Euskaraldia bultzatzeko | Geuria\nHamaika eragile elkarlanean, Etxebarriko Euskaraldia bultzatzeko\nEuskaraldia maiatzaren 19an aurkeztu dute jendaurrean udaletxeko plazan. Era berean, maiatzaren 24an hau guztia gizarteratu eta hobeto azaltzeko hitzordua antolatu dute.\n// Joshua Miravalles. Argipean Click Elkartea\nEtxebarriko hainbat eragile ados jarri dira udalerrian Euskaraldia ekimena bultzatzeko. Hain zuzen ere, Kukullaga eskola eta Etxebarriko Institutua, Elkar eta Bidea Sortzen guraso elkarteak, Udalaren Euskara Zerbitzua, Mugarri, Talka eta Tarrasta gazteguneak eta Ludoteka, Harribide Fundazioa, Etxebarriko Jai Batzordea eta Arpela, Etxebarriko Euskaltzaleen Topagunea dira Etxebarriko Euskaraldia Batzordeko eragileak. Hala ere, batzordea oraindik ez dago guztiz itxita: “Azken asteotan, herriko beste hainbat elkarte eta norbanakorekin hitz egin dugu, eta haiek ere Euskaraldian parte hartzeko prest azaldu dira”, diote.\nEuskaraldia maiatzaren 19an aurkeztu dute jendaurrean udaletxeko plazan. Talde eragileaz gain, aurkezpenera hurbildu dira Pintxopote Elkartea, Kukullaga Areto Futbol Taldea, Kukuaren Taldeak, Euskaltegia eta norbanako herritarren bi ordezkari. Denon artean familia argazkia egin dute.\nEra berean, hau guztia gizarteratu eta hobeto azaltzeko beste hitzordu bat antolatu dute. Maiatzaren 24an, ostegunez, Euskaraldia ekimenaren azalpen lasaiago bat izango da CIMEn (3. solairuan) 19:00etatik aurrera. “Esperimentu hau zertan datzan azalduko dugu bertan”, diote. Informazio gehiagorako etxebarri@euskaraldia.eus helbide elektronikoa eratu dute.\nAriketa soziala, Etxebarrin\nEtxebarriko biztanleen %58k ulertzen du euskaraz, baina eguneroko bizimoduan egin, %12ak baino ez du egiten. “Horregatik, Etxebarriko eragile talde bat batu gara, gure herrian euskara gehiago entzun eta egin nahi dugulako”, diote Etxebarriko Euskaraldia Batzordetik: “Horretarako, Euskaraldian, Euskal Herri osoan batera egingo den esperimentu edo ariketa batean parte hartzea proposatzen dugu: zer gertatuko da Etxebarriko euskaldunok 11 egunez euskaraz hitz egiteko ados jartzen bagara?”.\nEuskaraldia azaroaren 23tik abenduaren 3ra bitartean ospatuko da Euskal Herri mailan. Bitarte horretan belarriprest-ak (euskara ulertu baina zailtasunak hitz egiteko) eta ahobizi-ak (euskaraz hitz egiteko gai direnak) elkartuko dira ahal den guztietan euskaraz hitz egiteko.\nZeberio XTrem lasterketak BTT eta Trail modalitateak dakartza


5 Ospetsuena kaleetan Paris ikusi | Save A Train\nHasiera > Bidaia Europan > 5 Ospetsuena kaleetan Paris ikusi\n(Azken aldaketa On: 14/02/2020)\nEz dago hainbeste Paris inguruko maitasuna. Non egiten hasiko nahiz, eskuineko? dator burura lehenengo gauza Eiffel Dorrea eta Louvre bezalako guneetan handia da. Baina zergatik ez, gainera ezagutzeko ezkutuko harribitxi hirian? Dezagun hasteko gurekin 5 Ospetsuena Kaleak Paris ikusten in!\nRail Transport da gehien ingurumena errespetatzen Way To Bidaiak eta hau zergatik garren dadago artikulu idatzi zen to Tren Bidaia buruz hezteko eta zen Save A Train egindako, The merkeenak tren Sarrerak Web World.\n1. Ospetsuena kaleetan Paris ikusi: Avenue Victor Hugo\nAvenue Victor Hugo 16an Parisko arrondissement en etorbide bat da. hasita Charles de Gaulle (Etoile bezala ere ezaguna) eta Tattegrain amaitzen (bihurtzen ari etorbide Henri Martin). Da hamabi etorbide bat Etoile hasita, eta bigarren hamabietaric luzeena, etorbide des Champs Elysees ondoren.\nVictor Hugo ospetsua ondoren izendatzen, eman zituen bere azken egunak Hotel Norbanakoa at. Hugo estatua bat atal etorbide Henri Martin batera bidegurutzean aurki daiteke. Avenue Victor Hugo Bere oso famatua da arkitektura ederra hau da, aldi baterako ibilaldi bat eta bat ezin hobea handia Instagram irudi! Egizu gramo for!\nopera zalea? Ondoren Parisko kale famatua hau zuretzat da! Kale hori Antzerki des Champs Elysees hasiera da. opera bi orkestra bikain etxea da. denbora apur bat badaukazu, Zalantzarik gabe gomendatzen dugu hau performance historiko Jauregian bisita bat ordaindu. Gainera, etorbide hau da, bere garrantzi errespetatu moda industria. marka ospetsu asko aurki daitezke hemen Vuitton barne, Loewe, Celine eta gehiago.\n3. Ospetsuena kaleetan Paris ikusi: Rue de Rivoli\nBizi izan Paris bihotzean sartu? Gero kalean honek behar zure zerrenda izan 5 Ospetsuena Parisko kaleak! Hau oso biztanle, energetikoa kalean Paris erdian zeharkatzen, Sena ibaiaren paralelo. Napoleon garaipen hasieran ondoren izendatzen Rivoli guduan, Bulebarreko eder hau Louvre eta Tuileries lorategia hasiera da. Royal Palace, besterik Louvre ondoan, da leku ezin hobea egun bat gozatzeko out sunlit lorategietan. Hau kale perfektua Paris aldean aristokratiko zaharra ohi bat harrapatzeko nahi baduzu. Ez galdu!\n4. estalitako pasarte\nIrteera labur bat hartuta menderatzeko hori Paris nagusiak gehienak azokak bidez masiboa karrika batetik, Pasarteak Couverts Gehiago erosoa aukera bat dira. erosketak estalita alleys hauek emanaldirik lasterbideak herri bidez egiteko. quaint kafetegiak aurki dezakezu, pub, eta merkean erosketak. Ez hori bakarrik, baina estalita alleys hauetan arkitekturaren erabat gorgeous beraz, ez galdu horiek!\n5. Ospetsuena kaleetan Paris ikusi: Boulevard De Clichy\nMontmartre zen puntu bat jotzen Paris jendetza artistikoak oasi bat izan nahi du. Zoritxarrez, goi-mailako prezioak turismo baten ondorioz gidatzen dute artista gehienak auzo desberdinetan. Badira aurkitu ahal izango duzu Boulevard de Clichy bertan Moulin Rouge eta Paris hasiera da argi gorria auzoan. gaueko eta ona denbora ez m bat aurkituko duzuatter zer ordutan eguneko aukeratu bisita ditzakezu. Demagun Moulin Rouge bisitatzen kabaret performance bat ikusi!\nZure oinez zapata pare gogokoena jarri, eta Parisera iritsi ikusteko 5 Ospetsuena Parisko kaleak! paseo bat behar? Pentsatu inoiz ez duzu eskatu! Hartu batetik txartel bat Save A Train, orain. You can book in seconds with no extra or hidden fees.\nEgin nahi duzun embed gure blog post “5 Ospetsuena kaleetan Paris ikusi” zure gune kalera? Bai hartu dezakezu gure argazkiak eta testua eman digu, eta kreditu batekin esteka hau, blog post. Edo egin klik hemen: https://embed.ly/code?url = https://www.saveatrain.com/blog/famous-streets-paris/ (...)- (Joan behera apur bat ikasi Kodea ikusi)\n#beautifulstreets europetravel longtrainjourneys trainjourney tren aholkuak travelfrance travelparis


EHUren txosten batek xehetasunez aztertzen ditu Euskadiko gorroto-gorabeherak. Noticias de Gipuzkoa\nEHUren txosten batek xehetasunez aztertzen ditu Euskadiko gorroto-gorabeherak\n2018(e)ko ekainaren 4a, astelehena - 17:07etan eguneratua\nAzterketatik ondorioztatzen denez, Euskal Autonomia Erkidegoko gorroto-maparen errealitate kriminologikoaren joera nolabait egonkor mantendu dela islatzen dute Euskal Autonomia Erkidegoko gorroto-gorabeheren edo balizko gorroto-delituen 2016ko datu orokorrek (146 gorabehera;124 delitu eta 22 arau-hauste administratibo) eta 2017ko datu orokorrek (143 gorabehera;129 delitu eta 14 arau-hauste administratibo).\n2016an gorroto-delituen ondoriozko 124 salaketa izan zen (97 Bizkaian, 15 Gipuzkoan eta 12 Araban);68 arrazismoaren/xenofobiaren ondoriozkoak izan ziren, 31 orientazio edo nortasun sexualaren ondoriozkoak, 17 orientazio politikoaren/ideologikoaren ondoriozkoak, 3 erlijio-sinesmen edo -jardunen ondoriozkoak, 3 desgaitasunen ondoriozkoak eta 2 aporofobiaren ondoriozkoak. 2016an, 88 pertsona erruztatu zituzten gorroto-delituen ondorioz\nKolektibo babestuei erreparatuta, gorroto-mapak hiru zutabeko egitura du: kolektibo etnikoa, jasotako delitu-gorabeheren % 70en jomuga, gutxi gorabehera;kolektibo sexuala, % 25 inguru hartzen duena;eta beste kolektibo batzuk biltzen dituen multzo heterogeneoa (gaixotasuna, desgaitasuna edo dibertsitate funtzionala duen pertsona, adina, aporofobia, egoera sozioekonomikoa eta familiakoa), oso hondarreko mailarekin. Kopuruak oraindik ere oso adierazgarriak ez diren arren, talde arabiarrak, beltzak eta ijitoak profilatzen ari dira gorroto-delitu gehienen hartzaile gisa.\n“UPV/EHUk egindako azterketarekin, gorroto-delitu horien egituraketaren eta sailkapenaren esparru teorikoa eta kontzeptuala edukitzeko lan egiten jarraitzen dugu;gorrotoaren diskurtsoa, diskriminazioa eta gorroto gisa kalifikatzen diren jokabideen zigor- eta administrazio-munta”, adierazi du Segurtasuneko sailburuak.


limoi zaporeko oroitzapenetarako capsula myrian gartzia Disko berria atera duzue, “Songs and circuits” (Liliput, 2006), nolakoa da diskoa?\nMartin: “Zuzenean azkenaldian egin dugunaren antzekoa, rockeroagoa, baina badu ere beste diskoetako ezaugarririk”.\nMartin: “Bai, den-dena (kar, kar, kar). Badirudi jendeak egiten duenaren kontra egiten dugula guk. Urte honen hasieratik edo, asko jo dugu kanpoan, Fantzian, Alemanian, Erresuma Batuan... eta ez zeukan zentzurik han gazteleraz abesteak”.\nConi: “Mezua errazago helarazten saiatzen gara, jendearengana hurbildu nahi dugu. Ingelesa hor dagoen tresna bat da, erabili nahi izan dugu”.\nNondik dator izenburuaren esanahia, “Songs and Circuits”?\nConi: “Azken finean, hori da musika, abestiak eta zirkuituak, beharrezkoak dira disko bat egiteko. Bestetik, azkenaldi honetan lagundu izan diguten abestiak dira".\nMartin: “Gainera kontzeptu klasikoa ere erabili nahi izan dugu, zirkuituen beharra abestiak disko batean islatzeko”.\nEta letrak? Betidanik izan duzue kontu berezia hitzekin...\nMartin: “Betikoan murgildu gara, bizipenak, sentsazioak, bidean aurkitu dugun jendearen argazkiak edo irudiak..."\nConi: “...Baina nahikoa era pertsonalean kontatuak, hitz jokoak oso gustuko ditugu, nahi dugun erara erabiltzen dugu hizkuntza askotan”.\nMartin: “Adibidez, diskoaren singlea, “Voices Underground”, horri buruzkoa da, sotoan gertatzen ari denaz hitz egiten dugu”.\nArgentinarrak zarete, baina jada denbora dezentea da Bilbon bizi zaretena, Bilbo Zaharrean zer kontatzerik ere aurkituko zenuten?\nMartin: “Bai, bai, hala da. Gainera Bilbora heldu aurretik izandako hirietan ere, Londresen edo Berlinen esaterako, antzeko auzoetan bizi izan gara. Diskoan ere islatzen dira aurkitutako iluntasuna eta argia. Badira urteak Bilbon bizi garela, gu ere hiriaren aldaketaz jabetu gara, gure auzoan eta Bilbo Zaharrean. Hasieran nahikoa gauza bitxia ginen jendearentzat, argentinarrak! Orain jendeak barneratuta dauzka kontu horiek eta beste batzuk ere”.\nConi: “Aldaketa ezagutu genuen, berria zaharraren kontra. Baina gauza on asko ditu Bilbok eta hasieran sei hilabeterako etorri baginen ere, hemen gaude oraindik”.\nEta etorri aurretik Euskal Herriaz zenuten ideia sendotu al da?\nMartin: “Guk ezagutzen genuen Euskal Herria, Eskorbuto, La Polla eta Zaramaren Euskal Herria zen. Hona heltzerakoan hainbeste gauzek harritzen zaituzte!, koadrilek, jendea kalean ikusteak..."\nConi: “Gainera, bizitzeko leku baten bila genbiltzan, baina baita ere jarduera musikala aurrera ateratzeko toki baten bila ere. Londresen edo Berlinen ez da erraza, baina hemen ia astebururo daukagu kontzerturen bat, hori zen nahi genuena”


Bilbo: Azkunak, EAJk eta IUk bat egiten dute Aste Nagusiak duen izaera herritar eta parte-hartzaileren kontrako gurutzadarekin - Boltxe\nBilbo: Azkunak, EAJk eta IUk bat egiten dute Aste Nagusiak duen izaera herritar eta parte-hartzaileren kontrako gurutzadarekin\nEzker abertzaleko Udal taldeak Txori Barrote eta Kaskagorri konpartsak jai eremutik kanpo uzteko EAJk eta EBk aurreko ostiralean hartutako erabakia salatzen du. Aipatutako erabakiak, PSOEk martxan jarritako jazarpen ideologikoari ‑Nazio Batuetako Giza Eskubideen errelatoreak zalantzan jarri duena- babesa emateaz gain, argi adierazten du Azkunaren eta Madrazoren bategitea PSOEk eta PPk abiatutako jai ereduaren kontrako gurutzadarekin.\nBeste hiriburuetan, Donostian esaterako, herritarren parte-hartze eskasa dela eta, Bilboko Aste Nagusiak duen izaerarantz hurbiltzeko gero eta ahots gehiago zabaltzen ari diren honetan, Bilbon EAJk eta EBk, koldarkeri politikoa dela medio, egungo jai eredua hondatzea helburu duten PSOEren eta PPren aurrean amorea ematen dute.\nPSOE eta PP pozik egongo dira. Kriminalizaio eta jazarpen kanpainarekin, inguruko taldeek txupineraren kontrako heriotza mehatxu barne, udan lortu ez zutena, batez ere, herritarrek Aste Nagusiaren defentsan emandako erantzunagatik, jaso izan dute orain Azkuna eta Madrazoren eskutik.\nBide okerretik sartu dira EAJ eta EB. PSOE eta PP ez dira aseko eta gehiago nahi izango dute. Helburu argia dute: Aste Nagusiak duen izaera herritar eta parte-hartzailea, euskal kulturan oinarritzen dena, hondatzea. Eta hori gauzatzeko, edozein bitarteko erabiltzeko prest daude, mehatxuak, kriminalizazioa eta ideien jazarpena barne.\nEzker abertzaleak, hiriko aniztasuna batzen duen talde bakarrenetarikoa den Bilboko Konpartsak egiten duen lana goraipatzeaz gain eta konpartsa guztiei, inolako bazterketarik gabe, babesa eta elkartasuna adierazteaz gain, deia luzatu nahi die eragile sozial, kultural eta sindikalei, guztion artean, harresi bat sortzeko, herritarren artean sustraituta dagoen jai eredua defendatzeko eta, bortizkeriaren, mehatxuen eta jazarpenen bitartez, pentsamendu bakarreko jaietara itzularazi nahi dutenei aurre egiteko.\nBeste aldetik, ezker abertzaleak salatu nahi du EAJk eta EBk, oinarri juridikorik gabe, Aresek hasitako jazarpen ideologikoari emandako babes lotsagarria. Gogoratu nahi dugu, orain arte ez dela ebazpen judizialik presoen argazkiak erakustea delitua dela esaten duena eta gai horren inguruan dagoen bakarrak, Araba, Bizkaia eta Gipuzkoako Justizia Auzitegi Nagusiak emandakoak, guztiz kontrakoa adierazten duela. Are gehiago, gero eta ahots gehiago dago nazioartean presoen argazkiak erakustea ezin dela delitutzat jo adierazten dutenak, Nazio Batuetako Giza Eskubideen Martin Scheineen erelatorearenak barne.


Elkarrekin-Together film dokumentala Oñatira iritsiko da\nULMAk Elkarrekin-Together film dokumentala ikustera gonbidatzen zaitu.\nHeldu gara Hondurasera!\nUrtarrilaren amaieran heldu da Hondurasera ULMAn uztailean egindako sukaldeko tresnen bilketa solidarioa. Denbora asko igaro da eta prozesua oso luzea izan da, baina merezi izan du, benetan.\nULMA Packaging eta ULMA Handling Systems-ek, instalazio berriak inauguratu dituzte\nULMA Packaging-ek bost milioi euroko inbertsioa egin du lantegi berrian eta, modu honetan, termozigilatze jardueraren produkzio beharrak asetzera dator, azken urteetan salmentak laukoiztu egin baititu. ULMA Handling Systems-ek Donibane Lohitzuneko bulego berriak inaugurate ditu. Gertaera, ingeniaritza logistikoak azken urteetan frantziako merkatuan izan duen hazkundeari esker, kooperatibak bizi duen hedapen prozesuaren baitan kokatzen da, zerbitzu “gertuagoakoa, azkarragoa eta konfiantza handiagokoa” eskaintzeko.\nGurutze Gorriari eman diogu ULMAren elkartasuna\nBildu ditugun jostailu hauek ULMAk Olentzerori eramango dizkio\nULMA Construction-eko Ainhoa Osak jaso du bertso onenaren saria euskara planeko bertso lehiaketan\nGuztira 41 lan aurkeztu dira lehiaketan, eta bertsoen ‘maila ona‘ nabarmendu dute epaimahaikideek. Euskal Herriko Bertsolari Txapelketa Nagusiaren amaierarekin batera, aurten estreinakoz bertso lehiaketa antolatu du ULMAko Motibazio Taldeak. Hauxe izan da bertsoa egiteko jarri den gaia: “ULMA Gara, Euskara Gara: 2018an, zu zertarako prest zaude?”\nAbenduaren 1ean, Euskararen Nazioarteko Eguna ospatu zuten ULMA Taldeko Negozio guztietan\nUrtero bezala, ULMA Taldeko negozio guztietako langileek Euskararen Eguna ospatu zuten, ULMAko Motibazio taldekoek antolatutako egitasmoari esker.\nJulen Zumalde, ULMA Taldeko argazki lehiaketako zozketaren irabazlea\nUrrian, ULMA Taldeak bere bazkide eta langileei zuzendutako Argazki Lehiaketaren XII. edizioa jarri zuen abian.\nParte hartu Gurutze Gorriaren kanpainan, ume guztiek Gabon hauetan jostailuak jaso ditzaten\nULMA Fundazioak animatzen zaitu kanpaina honetan parte hartzera, gure inguruko ume guztiek jaso dezaten Gabonetako jostailua.\nUmeen tailerrak urtarrilean\nIzan ere, guraso askok ULMAn lan egin beharko dute eta etxeko txikienak oraindik oporretan egongo dira.\nEuropako Batzordeak ULMA Taldea saritu du, bere Enpresa Sustapenerako eta Berrikuntzarako duen Zentroan azken urteetan egin duen lanagatik. Saritzeko, 1,45 milioi euroko laguntza bat eman dio, osasunaren sektorera bideratutako proiektu bat garatzeko. Proiektuak “Retinal" izena du, eta erretinopatia diabetikoa garaiz diagnostikatzeko soluzio integral bat proposatzea du helburu, izan ere, erretinopatia diabetikoa da diabetesak begietan eragiten duen gaitz nagusia.\nOhar Taularen kontzeptu berria\nAzaroan, ULMA Taldean ohar taularen kontzeptu berria jarri da martxan. Ondorioz, ohar taula digital interaktibo bat dugu orain eskura.\n2018ko Ilargiaren egutegia salgai\nEskaerak egiteko azken eguna: abenduak 1, ostirala\nAzaroa osasuntsu dator\nULMAko Osasun Zerbitzuak hitzaldi informatiboak antolatu ditu, osasun eta ongizate arloko adituen eskutik, azaroko ostegunetan, 17:30ean, ULMA Taldeko auditorioan. Sarrera librea da, ULMAkoentzat zein ULMAkoak ez direnentzat.\nKooperatiben arteko III. Lasterketa solidarioa\nUrriaren 22an Urkulun egingo den Lasterketa Solidarioan parte hartzera animatzen zaitu ULMA Fundazioak, 3 pertsonako taldeetan korrika eginez, oinez edo Nordic Walking modalitatean. ULMA Fundazioak izen-ematearen kostua ordainduko dizu eta kamiseta tekniko bat ere emango dizu.\nULMA AGRICOLA, AMHPACek antolatutako 10. konbentzioko partaide, elkarteko kide gisa\nAMHPAC (Asociación Mexicana de Horticultura, Protegido A.C). Mexikoko sindikatuen antolaketa beste maila batera daraman lantaldea da. Mexikoko Errepublikako 25 estatuetan dauden nekazaririk hoberenak eta abangoardistenak bateratzeaz arduratu da.\nULMA Taldeak bere bazkide eta langileei zuzendutako Argazki Lehiaketaren XII . edizioa jarri du abian.\nArgazki Lehiaketaren XII. edizio honetan aukeratutako gaia “KIROLA” da.\n80 langile boluntario behar ditugu!\nULMA guneko txosnan lan egiteko, Berezaon\nBEGIRA, 15 urte elkarrekin\nBegirak, ULMA Taldeko aldizkari korporatiboak, 15 urte bete ditu. Berri, erreportaje, bizipen, bitxikeria, pasadizo eta elkarriketez osatutako 15 urte.\n4 eta 10 urte arteko umeentzat\nAnimatuko al da zure umea horrelako haize-errota bat edo antzekoa egitera, ekainaren 29a baino lehen? Bada, egiten badu... saria lortuko du!\n« Aurreko 20 elementuak Hurrengo 20 elementuak » 1 … 3 4 5 6 7 8 9 … 12


[Argazkiak]: Milaka herritar hurbildu dira Santurtzira Ibilaldia ospatzera. Deia, Noticias de Bizkaia\n[Argazkiak]: Milaka herritar hurbildu dira Santurtzira Ibilaldia ospatzera\nMilaka herritar hurbildu dira Santurtzira Ibilaldia ospatzera. J.M. MARTÍNEZ\nUna pareja de payasos arrancó más de una sonrisa entre los más pequeños, con sus zapatones y juegos malabares.\nSanturtziko Bihotz Gaztea ikastolak aurten Ibilaldia antolatu du, Bizkaiko ikastolen jaia.\nSanturtziko Bihotz Gaztea ikastolak aurten Ibilaldia antolatu du, Bizkaiko ikastolen jaia. (EFE)\nHezkuntza lege berriak murgiltze eredua ezarri behar duela aldarrikatu dute ikastolek\nIkastolak oso kezkatuta daude ikasleen euskara ezagutza mailak behera egin duelako, egin diren azken ebaluazio probetan izan diren emaitzak kontuan hartuta. Horregatik, egungo hizkuntza ereduak albo batera utzi, eta benetako murgiltze eredu baten alde egin dute, Araba, Bizkai eta Gipuzkoarako hurrengo Hezkuntza Legeari begira\ndeia.eus - Domingo, 27 de Mayo de 2018 - Actualizado a las 17:02h.\nBILBAO. Halaxe adierazi dute, Santurtzin, Bizkaiko ikastolen aldeko Ibilaldiaren hasiera ekitaldian. Ikastolen Elkarteko lehendakari Koldo Tellituk egin du “larrialdi deia”. “Inoiz baino ozenago esango dugu: hizkuntza ereduek ez dute euskalduntzen. Ezin dugu bertan goxo egoten jarraitu D ereduan gero eta haur gehiago matrikulatzen direlako. Ebaluazioek frogatzen dute, matrikulazio datu hori gora behera, gure ikasleen ezagutza maila ez dela hobetzen ari. Gure ikasleen euskara ezagutza, ezagutzaren kalitatea, hobetzea behar dugu. Bestela, gure ikasleek euskaraz hitz egiteari uzteko arriskua izango dugu”, azaldu du.Eusko Jaurlaritza bultzatzen ari den Hezkuntza Akordiorako proposamenaren gainean ikastolek gogoeta prozesu bat hasi dutela iragartzerakoan egin du ohartarazpen hori. Hain zuzen ere, gogoeta prozesu horren puntuetako bat da hizkuntzarena. Horrekin batera, azaldu du bi gabezia nagusi dituela proposamenak: erdietsi nahi den sistemaren publikotasun ereduari dagokion eztabaida, eta horri lotuta sistemaren finantzaketari dagokiona.Halaber, mahai gainean dagoen Eskola inklusiboaren aldeko herri ekimen legegilearen gainean ere hitz egin du Tellituk. Adierazi du ikastolok argi dutela atzerriko jatorria duten ikasleriaren eskolatzea herri apustu bat dela, hezkuntza eragile guztiek konpromisoa izan behar dutela, eta ikastolek eurei dagokien mailaren araberako konpromisoa betetzeko prest egoteaz gainera, bete egin nahi dutela.“Ezin ditugu begiak itxi egungo errealitatearen aurrean: hezkuntza sareen artean desberdintasun handiak daude matrikulatuta dauden atzerriko jatorria duten ikasle kopuruetan. Are gehiago, sareen barnean askoz ere desberdintasun handiagoak daude, eta berdin hizkuntza ereduetan ere”, esan du. Egungo desoreka handiari buelta emateko ikastolek beren proposamena mahai gainean ipiniko dutela ere esan du, ikastola guztiekin eztabaidatu eta gero.Ibilaldia Kultur Elkarteko lehendakari Josune Bañalesek, berriz, ikastoletan ematen ari den hezkuntza eraldaketa izan du hizpide bere hitzaldian. Etapa guztietan martxan jarri den edo jartzen ari den eredu pedagogiko berriaz mintzatu da;euskaran, euskal curriculumean eta konpetentzietan oinarritutako EKI proiektua, Haur Hezkuntzako marko pedagogiko berria edota Batxilergoan eta Lanbide Heziketan egiten ari diren lana aipatu ditu. Baita eskola jazarpenaren aurkako KiVa programa eta aste honetan bertan ikasle eta adimen aniztasunari erantzuteko ikastolek aurkeztu duten unitate pedagogikoaren prototipoa ere.\nGIRO PAREGABEA SANTURTZINEgunari dagokionean, berriz, primerako giroa dago Santurtziko kaleetan. Milaka eta milaka herritar hurbildu dira Bizkaiko ikastolen jaira. Ibilaldiko eta Bihotz Gaztea ikastolako ordezkariek eskatu bezala, gainera, garraio publikoa hautatu dute kanpotik Santurtzira hurbildu diren ikastolazale gehienek, eta horrek asko lagundu du herrian hainbeste jenderen pilaketaren ondorioz trafiko arazorik ez sortzea. Gainera, garraio publiko zerbitzua oso ondo ari da lanean, batere eragozpenik gabe.9:30etan eman zaio hasiera aurtengo Ibilaldiari, Bihotz Gaztea ikastolaren egoitzan egin den ekitaldian. Eta ordutik aurrera, martxan dira lau jai guneetako programazio askotarikoa eta gazteei zuzendutako Erronka saioa.11:30ean, Dorretxean, omenaldia egin zaie derrigorrezko ibilbide akademikoa ikastolan burutu zuen lehen belaunaldiko gurasoei. Ondoren, Bihotz Gaztea ikastolak, Lekeitioko Azkue ikastolari lekukoa pasatu dio, bertan ospatuko baita heldu den urteko Ibilaldia. Eguraldi aparta lagun, gune guztiak jendez gainezka daude, eta bertaratutako guztiak itzelezko giroaz gozatzen ari dira. Gaur, Santurtzin, euskarak kaleak bete ditu.


Lantegi Batuak-ek Emakundek emandako berdintasunaren bereizgarria jaso du - Lantegi Batuak\nLantegi Batuak / Prentsa oharrak / Lantegi Batuak-ek Emakundek emandako berdintasunaren bereizgarria jaso du\nLantegi Batuak-ek Emakundek emandako berdintasunaren bereizgarria jaso du\nEmakumeek Lantegi Batuen %35 osatzen dute, eta erakunde horrek berdintasun plan bat dauka, prozesu garrantzitsuenetan genero-ikuspegia zeharka integratzen duena.\n2001ko martxoaren 31 – Lantegi Batuek Emakundek ematen duen Gizonezko eta Emakumezkoen Aukera Berdintasunaren aldeko Entitate Laguntzailearen bereizgarria jaso du gaur Gasteizen.\nBerezigarri hori Emakunderen ekimenez sortu zuen Eusko Jaurlaritzak 1994an; horren helburua da gizon eta emakumeen arteko aukera berdintasunean aurrera egiteko konpromisoa hartzen duten enpresei eta entitateei aitortza egitea, horrela, ekimen berriak sustatu ahal izateko lan eta gizarte arloan.\nGizonezko eta Emakumezkoen Aukera Berdintasunaren aldeko Entitate Laguntzaile izateko baldintzak hauek dira: batetik, gizon eta emakumeen egoerari buruzko diagnostikoa egitea enpresan, eta bestetik, helburu eta ekintza zehatz batzuk aurreikusten dituen ekintza plan positibo bat diseinatzea eta aurrera eramateko konpromisoa hartzea. Ekintza plan horrek hainbat arlo hartzen ditu: langileen kontratazioa, promozioa eta prestakuntza; zuzendaritzako langileei prestakuntza ematea aukera berdintasunaren arloan; kontratazio, hautaketa eta prestakuntza prozesuak berrikustea, hartutako neurriak praktikan ikusten direla ziurtatzeko; familia-ardurak dituzten langileek lan-malgutasuna izatea; eta gizonezko eta emakumezkoen aukera berdintasunerako informazio eta/edo sentsibilizazio kanpainak egitea.\nLantegi Batuek lantegi.com 20 lantoki dituzte, Bizkaian zehar diharduten hainbat zerbitzu-brigada eta urritasuna duten pertsonak enpresa arruntetan txertatzeko programa bat lanerako.com.\nGaur egun, gizarte-ekonomiako enpresa honek sektore publikoko nahiz pribatuko 1.000 enpresa inguru ditu bere bezero-zorroan, eta hainbat jarduera egiten ditu industria-esternalizazioan eta zerbitzu osagarrietan, betiere dibertsifikazioan, berrikuntzan eta erantzukizunean oinarrituta, eta hainbat erakunde (Bizkaiko Foru Aldundia, Eusko Jaurlaritza eta Udalak) eta gizarte-eragilerekin elkarlanean. Horrela, krisi ekonomikoa eta enplegu-suntsiketa orokorra izan arren, Lantegi Batuak gai izan da urritasuna duten pertsonentzako 420 lan-aukera berri sortzeko, azken 5 urteetan.\nLantegi Batuek pertsonengan, iraunkortasunean eta bikaintasunaren bilaketan zentraturiko balioetan oinarritzen du bere kudeaketa, bai bezeroentzako zerbitzuetan, bai pertsonen arretan. Hainbat kalitate-ziurtagiri jaso izan ditu; esaterako, Kudeaketa Bikaintasunaren Zilarrezko Q, ISO 9000 (kalitatea), OSHAS 18000 (laneko segurtasuna eta osasuna), ISO TS 16949 (automozioa), eta Aukera Berdintasuna (Emakunde).


Birendra Nepalgoa - Wikipedia, entziklopedia askea.\nBirendra Bir Bikram Shah Dev (Katmandu, 1945eko abenduaren 28a - Katmandu, 2001eko ekainaren 1a) Nepalgo erregea izan zen 1972 eta 2001 artean Dipendra Nepalgoa semeak hil zuen arte.\n1972ko urtarrilaren 31 - 2001eko ekainaren 1a\n← Mahendra Nepalgoa - Dipendra Nepalgoa →\nKatmandu, 1945eko abenduaren 28a\nKatmandu, 2001eko ekainaren 1a (55 urte)\npatricide (en) : Nepalgo sarraski erreala\nIndra, Crown Princess of Nepal\nAishwarya of Nepal (en) (1970eko otsailaren 1a -\nPrincess Shruti of Nepal (en)\nPrince Nirajan of Nepal (en)\nRoyal Victorian Chain (1975)\nGrand Cross Special Class of the Order of Merit of the Federal Republic of Germany (1986)\nOrder of Charles III (1983ko irailaren 19a)\nKatmandun jaio zen Narayanhity jauregian eta Mahendra erregearen seme zenez 1972an hau hil zenean Nepalgo errege bihurtu zen. Gaztaroan munduko unibertsitate onenetan ikasi zuen, lehenengo Erresuma Batuko Eton ikastetxean, ondoren Tokioko Unibertsitatean eta 1967 eta 1968an Estatu Batuetako Harvard Unibertsitatean. Aipaturiko herrialde hauetaz gain Kanadan eta Latinoamerika eta Afrikako herrialde asko ezagutu zituen. 1970an Rana familiako Aishwarayarekin ezkondu zen eta hiru haur izan zituzten, Dipendra, Shruti eta Nirajan.\n1973an Indiara eta Txinara bidaiatu zuen Asiako bi erraldoiekin harremanak hobetzeko. Bestalde Mahendrak ezarritako monarkia absolutua jaso zuen eta hasierako urteetan bere horretan jarraitu zuen, Birendraren esanetan bere herrialdea pobreegia eta atzeratuegia baitzen alderdi politikoak izango zituen sistema bat onartzeko. 1980an ordea erreferenduma egin zuen eta partidurik gabeko sistema aukeratu zuen herriaren %55ak.\n1990an egoera politikoak eztanda egin zuen Nepalen eta manifestazio eta istilu ugarien ondorioz Birendrak monarkia konstituzionala ezarri zuen. Irailaren 10ean onartu zen erreferendum bidez Nepalgo Konstituzioa. 1996an Nepalen gerra zibila sortu zen gobernuaren indarren eta alderdi maoisten artean.\n2001eko ekainaren 1ean Dipendra printzea Katmanduko Tribhuvan Sadan jauregian armaturik sartu eta bere aita eta anai arrebak hil zituen. Errege familia ia osoa eraila izan zenez Birendraren anaia zen Gyanendra bihurtu zen Nepalgo errege.\nMultimedia: Birendra Bir Bikram Shah Dev\nAzken aldaketa 5 apirila 2022(e)an, 15:45(e)tan\nOrriaren azken aldaketa: 5 apirila 2022, 15:45.


Dama jokoak - Ludoteka\nDama jokoen ezaugarri eta arau orokorrak\nPartidaren hasiera eta piezen mugimenduak\nDama joko bakoitzaren arau zehatzak\nNahiz eta dama jokoak modu desberdinetan garatu mundu zabaleko lurralde ezberdinetan, jokoaren aldaerak emanez emaitza bezala, ondoren azaltzen diren ezaugarri amankomun batzuk dituzte.\nTaula joko honen jatorria ez dago zehaztuta, baina badago XVI. mendean Espainian joko honi buruz egindako ikerketa eta argitarapenik. Joko honek aldaera asko ditu.\nAldaeraren arabera, 8x8, 10x10 edo 12x12 lauki dituen taula-joko batean jokatzen da. Aldaeraren menpe dagoen peoi kopuru batekin jokatzen du jokalari bakoitzak, non kolore argi edo ilunekoak izango diren. Normalean, hauek guztiak taula-jokoko kolore bereko laukitan kokatuko dira partidaren hasieran (taulako jokalarien alde bakoitzeko lehenengo lerrotan).\nJokoaren helburua, aurkariaren pieza guztiak harrapatzean edo blokeatzean (bere txanda denean, mugimengurik egin ezin dueneko egoerari deritzo) datza. Xake jokoan blokeatzean berdinketa izanik, dama jokoan aldiz itoa izan denak partida galtzen du.\nEgoerako pieza kopurua edo egoera bera dela eta, teknikoki ezinezkoa gertatzen bada bi jokalarietako edozeinek irabaztea berdinketa emango da; baita ere, biek akordio horretara iristen badira.\nPartidaren zehar oso desberdinak diren bi pieza mota aurki ditzakegu: peoiak eta damak.\nJokoaren hasieran, jokalari bakoitzak bere peoiak taula-joko gainean hasierako posizioetan ditu.\nJokoaren aldaera gehienetan (guztietan dama turkiarretan ezik) peoiak diagonalean mugituko dira, bai eskuinaldera, bai ezkerraldera, beti ere peoien mugimenduak aurreranzko lauki batekoak izanik.\nPeoi bat aurkariaren lehenengo lerrora iristen bada, koroatu egiten da dama batean bihurtuz. Besteengatik desberdinduko da, kolore bereko pieza bat bere gainean jartzen zaiolako.\nDama errusiarretan ezik beste aldaera guztietan peoi batek koroatzen duenean bere mugimendua bukatzen da, dama bezela mugimendua ezin jarraituz.\nDamak, peoiak bezala, aldaera gehienetan diagonal eran mugitzen dira, baina aldaeraren arabera "botere berezi" batzuk dituzte. Hauek, aurrera eta atzeraka mugitzeko aukera, nahi adina laukiko desplazamenduak egiteko aukera edo beste batzuk izan daitezke, aipatutakoak erabilienak izanik. Beti ere peoiak baina pieza boteretsuagoak izango dira.\nAldaera gehienetan peoiak diagonalean harrapatzen du eta harrapatua izan behar den aurkariaren fitxaren gainetik jauzi egiten burutzen du, hurrengo laukira eroriz (harrapaketaren norantzan). Horretarako, harrapatua harrapatzailearen ondo-ondoan egon behar du eta harrapatuaren hurrengo laukia libre, mugimenduak amaiera izan dezan. Aldaera batzutan, harrapaketak bai aurreraka, bai atzeraka egin daitezke eta beste batzutan aurreraka soilik.\nDamarekin egindako harrapaketak peoiarenak bezalakoak dira, baina mugimenduetan gertatzen den antzera, damak peoiak baina boteretsuagoak izango dira, botere horiek ezberdinak izanik aldaeraren arabera. Hauetan guztietan, damak aurreraka eta atzeraka egin ditzake harrapaketak, eta ia guztietan, harrapatua izango den fitxa ez du zergatik ondoz-ondoko laukian egon behar, baina bai zuzen berean eta bien artean piezarik egon gabe. Mugimenduak ez du zergatik harrapatuaren ondorengo laukian bukatu beharrik. Damek inoiz ezingo dute: bere koloreko piezen gainetik jauzi egin, eta elkarren ondoan dauden aurkariaren bi pieza jauzi batez harrapatu.\nHarrapaketa derrigorrezkoa da, hau da, jokalariari bere txanda iristean gertatzen bada harrapaketa burutu ahal izateko egoeran fitxaren bat egotea, hauetako bat mugitzera beharturik egongo da harrapaketaren bat eginez.\nBai damarekin eta baita peoiarekin, harrapaketa bat burutu ondoren pieza harrapatzailea berriz ere harrapaketa bat burutzeko egoeran egongo balitz, azken hau egitera beharturik egongo litzateke, suertatzen diren harrapaketa guztiak jarraian eginez. Bere mugimendu eta txanda, pieza harrapatzaileak harrapatzeko pieza gehiago ez dituenean bukatuko da.\nAurreko kasuan, aldaera guztietan (dama turkiarretan ezik) harrapatuak izaten diren piezak ez dira taula-jokotik kanporatuak izango mugimenduak bukatzen duen arte eta ezin izango da pieza harrapatuaren gainetik bigarren aldiz jauzi egin.\nAldaera guztiek badute mugimendu kopuruari dagokionez mugaren bat partidaren bukaera egoera batzutan aplikatzen dena. Muga hau ezartzen da, egoera horiek berdinketara eramaten dutelako eta beraz inork irabazi ezin duenez, partida beharrik gabe gehiegi luza ez dadin. Normalean, jokalariak dira berdinketaren akordiora iristen direnak egoera hauen aurrean mugara iritsi baino lehen.\nGainera, taula-jokoan hiru alditan errepikatzen bada fitxen egoera berdina, partida berdinketan bukatuko da.\nOndoren, Ludoteka.com-ek eskaintzen dituen dama-joko tradizional guztien ezaugarriak eta arau bereizgarriak azalduko dira.\nJokoa Taula tamaina eta peoi kopurua Dama hegalaria Peoiak atzeraka harrapatu Kopuruaren araua Kalitatearen araua Berezitasunak\nDama Espainiarrak 8x8\n12 peoi X X X Mundu latindar eta Maghreb-eko aldaerarik jokatuena\nNazioarteko Damak 10x10\n20 peoi X X X Munduan zehar gehien jokatzen den aldaera\nDama Brasildarrak 8x8\n12 peoi X X X Nazioartekoak, baina taula-joko txikiagoarekin\nDama Kanadiarrak 12x12\n30 peoi X X X Nazioartekoak, baina taula-joko handiagoarekin\nDama Anglo-Amerikarrak 8x8\n12 peoi Arau sinpleenak\nDama Italiarrak 8x8\n12 peoi X X Harrapaketa behartuaren arau konplexuenak ditu\nDama Errusiarrak (Shashki) 8x8\n12 peoi X X Pieza batek mugimendu berean harrapatzen jarrai dezake dama batean bihurtu ondoren\nDama Errusiarrak (Poddavki) 8x8\n12 peoi X X Shashki-ren Irabazlea galtzailea da bertsioa\n12 peoi X X Nazioarteko eta Errusiarren arauen arteko konbinaketa bat\nDama Frisiarrak 10x10\n20 peoi X X X X Harrapaketetan dauden dama zoroenak\nDama Thailandiarrak 8x8\n8 peoi X Pieza gutxien dituen aldaera. Damak hegan egiten du, baina mugekin\nDama Turkiarrak 8x8\n16 peoi X X Mugimendu ortogonaleko damak


TRATU ONEN EGUNA - Gipuzkoako Eskola Txikiak - Gipuzkoako Eskola Txikiak eskola, herri eta auzo txikiak bizirik!\nAsteazkena, 28 Azaroa 2018\nAzaroaren 26an, tratu onen eguna ospatu genuen eskolan. Denok batera, eta giro atseginean 3 horma-irudi egin genituen, gero frontoian jarri genituenak. Dantza bat ere egin genuen, egunari kolorea emanez!!\nmunduko urtebetetzea eguraldia Imanol Mercero UDALETXEA amaia MUSIKARIA gona kontalari GOZATU EMAKUMEA liga #irteera planeta ereñotzu zientzia txangoa baserria 21 PAILAZOAK eguraldi ARGAZKIAK sariduna IBILBIDEA udaberria bidaia didaktikoa ingelera AMANCAY programa koloreak zelai murala down bizimodua hitzkuntza santa errezeta baratza irudia zuhaitz martxoa ENTSALADA inauteria lana saskia TOPAKETAK ilusio KORRIKA Igeldo Martxoak 8 AKURIUM esperimentu xumea AZTERTZEN MOZORROA BIKAINA bizipenak intsektua paseotxoa igela proiektua LAGUNTXO kutxa eskea txandaka danbor NEURKETA GELAK eskola KIROL unitate txokolatea klima bizirik aldaketa TOLOSA park JANARIA klipa antzerkia artoa PETER PAN bisita gonbidatu inurria adin altxorraren kutxa hiriburu platanoa AUTOBUSA bixita irteera sukaldaritza kontaketa mari liburu aste santua basoa GAZTAÑAGA euskara pirritx altxorra PROIEKTUAK tailerra liburua nazioarteko barria katu ikastaroa HAMAIKETAKOA EURIA #ESKOLA FESTA san sebastian tresneria HaurHezkuntza BERDINTASUNA ipuin yogurra bideo SOKATIRA SUKALDEA JOLASA marrazoak tanborrada txistorra sindromea zapaburu eguna duatloi Guraso elkartea futbol JANA bolondres imanol oporrak etxea hiruhilekoa proiektu Txirrita science ikasleak Ostadar ipuinak GAZTAINA gorria porrotx egunerokoa GABONAK ipuina topaketa Musika tomatea natura lorez TXITAK INKUBADORAN from angiozar eskola on Vimeo. familia GIZON ELURRA arotzenea osteguna TRIPAKADA ageda neska COOKING europa olentzero ukendua Elkarrizketak zaindu mad KRISTINAENEA festa JAIA igeriketa Introduzca el texto aquí koplak txiki grabazioa ZABORRA hirutxulo BALEA abenturak AGENDA Ereñotzu MUTIL IBAIA zozketa oilasko ekitaldi ingurunea batidoa


TweetTwo: Mezu egokia, une egokia, leku egokia | Martech Zone\nImajinatu denda edo jatetxe borrokalaria zinela, baina bidean behera Starbucks lanpetuta zegoen. Nola iritsi zintezke Starbucks-eko jendearekin? Txio Bi zerbitzu berri bat da, jendeak Twitter-en egiten dituen egiaztapenak kontrolatzen dituena eta Tweet bat argitaratzen du zure establezimenduaren eskura badaude. Nick CarterMartech blogaren egileak zerbitzu bikaina sortu zuen.\nHona hemen zerbitzua azaltzen duen bideo bikaina:\nNick-ek zerbitzua garatu zuen lehenengo lekua noiz sortu zen toursquareko check-inaz gain, erabiltzailea gertu dagoela egiaztatzeko. Ideia bikaina da, mezu bat garrantzitsua den unean eta lekuan. Horretarako hainbat aplikazio daude.


Guk | CDL EUSKADI\nElkargoaren sorrera akta 1910eko urtarrilekoa da eta harrezkero Elkargoak, gizartearen antzera, denetarik bizi izan du. Erakunde hasiberriaren lehen urteetan, Errepublika eta Gerra Zibileko urte nahasien ostean, lanbideko profesionalak oso gutxi ziren. 40ko hamarkadan, Elkargoak bere lehen egoitza izan zuen, Kale Nagusiko 62. zenbakian, beste administrazio zerbitzu ofizial batzuk utzi eta eurekin partekatutako lokal batzuetan. Garai hartan, Bizkaia Valladolideko Unibertsitate Barrutiaren mende zegoen eta Bizkaiko Elkargoan, une hartan, 140 lizentziadun zeuden izena emanda (Valladolideko Unibertsitatekoak). Bilboko Unibertsitatearen sorrerarekin batera, (geroago Euskal Herrikoa izango zena), Bilboko Unibertsitate Barrutia eratu zen eta, orduan, Elkargoak erabateko autonomia eskuratu zuen. Bizkor hazi zen, eta 1972an egoitza aldatu zuen, egungo Poza Lizentziatuaren Kaleko 31. zenbakira.\nHurrengo urteetan, Elkargoak profesionalen eskakizun berrietara egokitu behar izan zuen. 80ko hamarkadan, eskaera horri erantzuten zioten ikastaroak antolatzen aitzindaria izan zen Elkargoa, eta hala jarraitu zuen erakunde ofizialek txanda hartu zuten arte. 2004ko urtarrilean Arabako Elkargoa Bizkaikoan sartu zen.\nElkargoaren ia 100 urteetan zehar, milaka elkargokide hartu eta bideratu ditu, eta euren beharrizan profesionalei erantzun die. Gaur egun, horretan darrai, etengabe aldatzen den eta, hortaz, egunero egokitzea eskatzen duen zereginean jarraitzeko asmoz.


Elai Alai dantza taldeak Bogotako Gernika Plaza inauguratuko du irailean Kolonbian egingo duen biran — dantzan.eus\nHemen zaude: Hasiera › Hemeroteka › Elai Alai dantza taldeak Bogotako Gernika Plaza inauguratuko du irailean Kolonbian egingo duen biran\nElai Alai dantza eta musika taldeko 30-35 kidek Kolonbiako biran parte hartuko dute datorren irailaren 21etik 29ra bitartean. Biraren azken ukituak prestatzen ari dira gernikarrak, baina Egoitz Atxikallende elkarteko kideak zenbait alderdi aurreratu dizkio EuskalKultura.com-i. Hitzordu nagusia Bogotako Euskal Etxekoa izango da, izan ere taldeak elkarte euskal kolonbiarraren gonbidapena jaso zuen. Euskal Etxeak eraiki eta berritu duen Gernika Plaza inauguratuko dute dantzari eta musikariek.\nBestalde, Universidad Minuto de Dios-en aritzeaz gain, Elai Alai taldeak beste zenbait unibertsitate eta institutuetan ikuskizunak eskainiko dituela azaldu du Atxikallendek. Hauek ikusleen adinaren arabera prestatuko omen dituzte. Hala ere, jakinarazi duenez, taldeak 'multimedia ikuskizuna eskainiko du' eta diapositiba, bideo, zuzeneko musika eta dantzen bidez Gernikako ohitura ezberdinak erakusten saiatuko da Elai Alai. Adibidez, 'Marijesiak' tradizioko kanten zatitxoak edota inauterietako 'oilar jokoak' antzeztuko dituzte, beste zenbait ohituren artean.\nElai Alai Dantza Taldeko kideek esperientzia dute honelako bira eta emanaldietan. Iragan urtean gernikarrak Venezuelan aritu ziren zenbait ikuskizun eskaintzen. Bira hartan 16 eta 31 urte bitarteko 35 dantzarik eta musikarik parte hartu zuten eta Egoitz Atxikallendek aipatzen duenez, 'izugarria izan zen esperientzia. Atzerrian Euskal Herriarekiko lotura hain sakona zenik ez genuen sekula pentsatu. Are gehiago, bi ordu eta erdiko ikuskizunak eskaini ondoren, bertakoek gehiago eskatzen ziguten'.


“Alemanian errazagoa da doktoretza postua lortzea” - Aiaraldea - Aiaraldea.eus\n“Alemanian errazagoa da doktoretza postua lortzea”\nAitor Aspuru Saez 2020-05-28 07:00\nJONE ISASTI doktoretza egiten dago Alemaniako Münster hirian. Drosophila eulia du ikergai.\nEHUn bioteknologia ikasi nuen lehenik eta behin, ez industrian lan egiteko helburuarekin, baizik eta ikerkuntzan aritzeko. Genetikan oso interes handia neukan, baina karreran zehar ez genuen gaia nik nahi beste jorratu.\nBeraz, genetikan masterra egiteko Bartzelonara joan nintzen. Master amaierako lanean Drosophila euliarekin lanean egon nintzen, espeziazioan parte hartzen duten geneak aztertzen. Asko gustatu zitzaidan Drosophilarekin lan egitea, hortaz, doktoretza organismo modelo honekin egitea erabaki nuen.\nZer ari zara ikertzen zehazki?\nOso ikerketa basikoa egiten dugu laborategian, epitelioen eraikuntza eta birmoldaketaren inguruan. Ni Drosophilaren oogenesian gertatzen den prozesu bat aztertzen ari naiz, “Patency” deritzona.\nLehenengo aldiz deskribatu dugu prozesu hau eulian, baina arrautzak jartzen dituzten beste animali batzuetan ere gertatzen da. Prozesu horretan, oozitoa estaltzen duen epitelioa hiru zelula artean irekitzen da kanpotik datorren gorringoa oozitora heldu dadin.\nZerk egiten du ikertzen ari zarena bereziki interesgarria izatea?\nGarrantzitsua da epitelioak nola eraiki eta birmoldatzen diren jakitea. Izan ere, zelula geruza horiek gorputz eta organoen azala osatzen dute, kanpoaldetik isolatuta.\nProzesu biologiko batzuetan zelula epiteliarren arteko loturak birmoldatu behar dira, kanpoaldeko zelula edo molekula espezifikoen sarrera ahalbidetzeko. Prozesu hauek ornogabe zein ornodunetan jazotzen dira, baina oraindik ez dago argi nola.\nDrosophilaren obulutegia oso sistema egokia da birmoldaketa hauek aztertzeko eta parte hartzen duten proteinak identifikatzeko. Ebolutiboki urrun dauden arren, euliaren eta ugaztunen artean zenbait proteina eta prozesu zelular kontserbatzen dira.\nBeste animaliekin alderatuta, oso erraza da euliarekin lan egitea, berari buruzko ezagutza handia dagoelako eta dagoeneko tresna ugari daudelako. Gainera, oso azkar garatzen denez, bi asteren buruan generazio berriak lor daitezke, ikerketa merketuta eta erraztuta eta inprobisatzeko askatasun handiarekin.\nBeraz, aurretik esan bezala, Drosophilarekin lan egiteko etorri nintzen hona eta oraindik ere Drosophila bera da niretzat lan honen elementurik interesgarriena.\nDoktoretza EHUn egitea ez da erraza, karreran edo masterrean zehar zerbait adostu ez baduzu. Gainera, eskaintza nahiko mugatua dela esango nuke.\nAlemanian doktoretza postu bat eskuratzea errazagoa dela uste dut eta eskaintza ugariagoa. Etorkizunean etxera itzuli nahiko nuke, baina karrera zientifikoaren hasieran hemen egoteak abantaila ugari dituela uste dut.\nHasteko, hemen lan baldintzak hobeak direla esango nuke eta soldata altuagoa. Gainera, normalean kontratua bi urte luzatu ahal dizute tesia idazteko edo lan berri bat bilatzeko.\nEz dago inolako presio ekonomikorik. Honek ere eragin handia dauka lanean, guk nahi duguna ikertzeko askatasun osoa ematen digu, nahi beste material erabili dezakegu, garestia bada ere. Leioan zein Bartzelonan arazoak izan nituen material berria erosteko momentuan diru faltagatik. Horrek, azken finean, nire ikerketa mugatu zuen.\nBeraz, hemen ikertzea errazagoa dela esango nuke eta inpaktu handiko publikazioak egitea ere, batez ere zuzenean aplikaziorik ez daukan ikerkuntzan.\nGainera, hemen oso gauza normala da ikerketa taldeen arteko elkarlana. Astero 2-3 hitzaldi entzuten ditugu beste institutu, unibertsitate edo herrialdeetatik gonbidatutako zientzialariengandik eta horrek izugarri aberasten du gure ikerketa eta sare bat eraikitzen lagunduko digu, etorkizunean berebizikoa izango dena, akademian jarraituz gero.


Ibaiaurre » Kooperatiba\n2 Logela 2 Bebarrua\n3 Logela 1 Bebarrua\n3 Logela 3 Bebarrua\nUGARI DITU ZURETZAT:\nIrabazi-asmorik ez izateagatik da posible era horretako etxebizitzak kostu- prezioan eskuratzea, sustatzailearen onura aplikatzen ez delako eta dauden baliabideak ahalik eta ongien erabiltzen direlako.\nGainera, kooperatibista-bazkide guztien era horietako bakoitzaren kaudimenak bermatu egiten du beharrezkoa den ﬁnantziazio lortzea. Horrela, proiektuaren hasiera eta, batez ere, amaiera ziurtatzen dira.\nHasieratik, bazkideak erabakiak hartzeko orduan parte hartzen du eta erabaki horiek beteko direla zaintzen du, eta horri esker, bere kabuz kudeatzen du seguruenik bere bizitzako inbertsiorik handiena izango dena.\nETA, NOSKI, GRUPO ARRASATE TALDEAREN BABESA DUZU.\n25 urtetik gorako esperientziarekin eta Euskadi mailan kooperatiba etxebizitzen kudeaketan lider den Grupo Arrasate Taldeak, 1.600 etxebizitza baino gehiago entregatu ditu eta 700 bidean ditu.\nKonﬁantzako eta hurbileko tratua eskaintzen die bazkideei eta kudeaketa integrala gauzatzen du 30 profesional baino gehiagoko taldearekin. Grupo Arrasate Taldearen barruan dago EKOGI, S.L., promozioaren kudeatzailea.


2011ko Itzuli Handien ibilbideak (III). Espainiako Vuelta – Tropela.eus bloga\nBidaltzailea:Gure aditua\t 2011-01-17 2011-02-13 Utzi iruzkina 2011ko Itzuli Handien ibilbideak (III). Espainiako Vuelta bidalketan\nHemen inguruan aspaldiko urtetan baino zarata gehiago atera du aurkezpen honek, urte mordo baten ondoren, Euskal Herritik pasatuko delako lasterketa. Dena den, puntu honek luze jo dezakeelako, utz dezagun hurrengo baterako gai honi buruzko eztabaida.\nHiru Itzuli Handien ibilbideak ikusi ondoren, aurten ere Giroarenarekin geratzen naiz. Bere gehiegikeria eta guzti, beste bien gainetik ikusten dut aurten ere, alde nabarmenarekin gainera. Eta aurtengoan, Vueltak Tourrak baino ibilbide “politagoa” aurkeztu duela uste dut.\n4 eta 5. etapetan, Sierra Nevada eta iaz Antonek irabazi zuen Valdepeñas de Jaen-en izango dituzte amaierak. Aurreneko denbora tarteak goiz ikusteko moduan izango gara. Aurreneko aste horretan bertan, pareta gogor baten ondoren San Lorenzo del Escorialen amaituko dena eta Covatillan amaituko diren etapak gehitu behar zaizkie. Vuelta hasiera polita izango da, taldekako erlojupekoaz gain, hautagaien artean denbora tarteak izateko 4 etapa gehiago izango baititugu.\nHorren ondoren 40km-ko erlojupekoa izango dute Salamancan. Hauexek izango dira banakako erlojupeko km bakarrik. Oso gutxi nire gusturako, nahiz eta azken aldian Itzuli Handi guztietan zabaltzen ari den ohitura den. Neuk ez dut oso ondo ulertzen km hauek gutxitzeko joera hau…\nManzanedako eski estazioan amaituko da hurrengo etapa interesgarria, nahiz eta zailtasun handikoa ez izan eta bi egunetara, Ponferradan amaituko da etapa, Ancares-tik pasa ondoren. Egia da paraje horietan askoz ere ibilbide gogorragoa prestatu zitekeela, dena dela, balekotzat ematen dut etapa hau, hurrengo urteetarako leku hauek ezagutzera emateko balio baldin badute.\nHurrengo egunean, larunbata irailak 3an, niretzako aurtengo etapa erregina izango dena dugu. San Lorenzo gogorra Farraponarekin ondo lotuta dago eta etapa gogorra izateaz gain, urrutitik lasterketa mugitzeko etaparik aproposena dela deritzot. Txarrena, hurrengo egunean hainbeste izen duen Angliru izango dutela eta oraingo txirrindulariak ezagututa, normalena denak etapa honen zain egotea izango da. Pena bat da baina…\nEtapa hauen ondoren, oraindik ere Peña Cabargan amaituko dena geratuko zaie eta azken egunetan, Euskal Herritik zehar prestatu dituzten 2 etapak. Hemen prestatu daitezkeen etapa zoragarriekin alderatuz, oso arinak ikusten ditut baina Vuelta orokorrean ikusi ondoren, gutxien faltan botatzen dudana, mendiko beste etapa bat zen.\nOrokorrean gustatu zait ibilbidea – Vueltak aurkezten dituenak erreferentziatzat hartuta, noski – baina kasu honetan ere, beste 40km inguruko erlojupeko bat faltan botatzen dut. Urrutitik mugitzeko aukera ematen duten beste mendiko etaparen bat ere bai, baina egia esateko, oraingo txirrindulariek hori gero eta gutxiago baliatzen dutela ikusirik – Vueltan oraindik eta gutxiago -, ibilbide honekin konforme geratzen naiz.\nBidaltzailea:Gure aditua 2011-01-17 2011-02-13 Hemen argitaratua:Espainiako Vuelta, IbilbideakEtiketak: 2011


2021-07-22 - Oarsoaldeko Hitza : Oarsoaldeko Hitza\nLezoko udan, hogei kultur ekitaldi\nII. KIlometro Lezo abuztuaren 13an hasi eta irailaren 11n bukatuko da. Ostiral eta larunbatero, bina kultur ekitaldi izango dira Herri Eskolako jolastoki estalian, doan.\nProposatutako 18 gaiak onartu dituzte ohiko udalbatzarrean\nBi abstentzio egon diren arren, proposamen guztiak aurrera joan dira. Horien artean, kultura oinarrizko ondasun izendatu dute.\nOiartzunen sormena puri-purian dagoela erakutsiko du hilaren 31ko azokak\nHerriko sortzaile gazteen ikuskizunak ikusi ahal izango dira eliza inguruan, arratsaldez; egun osoan, berriz, Euskal Herriko artisauena.\nTorrekuak hartuko du behin-behinean Badalab, euskara biziberritzeko iniziatiba\nDatozen hilabeteetan abiatuko dute Badalab Errenteria-Oreretako Torrekua eraikinean. Euskal Herriko mugetatik harago erreferentzia bilakatzeko bokazioa garatuko du hasieratik, aitzindaria baita nazioartean.\nBabes ofizialeko etxeak zozkatzeko oinarri berriak onartu dituzte\nIrailaren 30 arte zabalik dago Velascoko babes ofizialetako etxeen zozketan izen emateko epea.\nOhiko udalbatzarraren aurretik, behin-behineko funtzionarioak egonkortzeko eskatu dute\nAtzo Espainiako Gobernuak, behin-behineko langileen baldintza administratiboak aldatzeko dekretua onartu zuen.\nBehin-behineko funtzionarioen plazak bermatzeko mozioa aurkeztu dute[Bideoa] Bilkura zaratatsua egin dute behin-behineko udal langileen alde\n'Arroz urez' liburuaren aurkezpena larunbatean, Antxeta Elkartean\nMikel Antza idazlea bertan egongo da, eta aurkezpenaz gain, afaria ere antolatu dute.\n'Oiartzun' urtekaria eta 'Mugarri' bihartik aurrera eskura daitezke\nUrtekariak ohiko atalak izango ditu. Bildumako aurtengo zenbakia Beloaga gazteluari buruzkoa izango da, Joxemari Iturriotzek idatzitakoa.\nEspainiako Txapelketan, bikain Aramendi anaiak\nLleidan izan diren 16 urtez azpikoen Espainiako Txapelketan ohorezko postuak lortu dituzte biki sanjuandarrek. Euskadiko rankinean aurre-aurrean daude.\nGorrira pasa da Errenteria-Orereta\nAtzo zenbatutako COVID-19 positiboekin, 400eko langa gainditu du Errenteria-Oreretak eta eremu gorrira pasa da azken orduetan.\n'Suaren froga', denboran eta espazioan Patri Urkizuren bidaia berria\nJoanes Lopez Zeraingoaren bizitza kontatzen du sortzaile lezoarrak atzo aurkeztu zuen nobelan: inkisizioaren sutan hil zen, 1530ean.\nIRITZI EMAILEAK. ARRATE AROZENA MUJIKA. ORERETA.\nBueltan da Josetxo Etxandi Pilota Oroitaldia\nIazko "atsedenaldiaren" ondoren, esku pilota txapelketa herrikoian izena emateko epea zabalik da. Txingurri tabernan dago zerrenda.